Rumah Sangkar di Hong Kong

Memiliki rumah merupakan suatu keperluan buat semua orang. Rumah secara asasnya boleh didefinisikan sebagai tempat berlindung dari basah hujan dan panas matahari. Namun dalam dekad yang semakin mencabar ini, disebabkan permintaan yang tinggi daripada populasi dunia yang semakin meningkat, kadar faedah yang tinggi dan harga bekalan mentah seperti besi, batu, simen, pasir dan keluli semakin mahal telah menyukarkan seseorang yang berpendapatan rendah untuk memiliki rumah sendiri.

Keadaan ini semakin dirasai di sebuah wilayah autonomi China bernama Hong Kong. Kadar pemilikan rumah di wilayah ini sangat rendah iaitu sekitar 46.82 peratus (2021). Malah jika dibandingkan di Malaysia iaitu pada kadar 76.9 peratus(2021) menunjukkan perbezaan hampir sekali ganda. Keadaan ini semakin membimbangkan kerana indeks harga rumah semakin meningkat dari tahun ke tahun dan menjejaskan peluang memiliki rumah terutamanya golongan muda. Malah masih wujud golongan warga emas di Hong Kong yang masih belum mempunyai rumah sehingga hari ini.

Cuba teka sebab utama mengapa Hong Kong mengalami masalah pemilikan rumah ini?

Mungkin ada yang akan kata Hong Kong kekurangan tanah. Manakan tidak, kerana Hong Kong hanya 1.4 kali lebih besar daripada Bandar Raya New York. Ditambah lagi dengan keadaan Hong Kong yang berbukit bukau tentulah akan menyukarkan membina rumah. Tapi maaf jika anda kecewa kerana faktor itu bukanlah penyebab utama masalah pemilkan rumah di Hong Kong. lihat peta di bawah;-

Kalau kita perhatikan peta ni, kita akan nampak sebenarnya masih banyak kawasan yang belum dimajukan di Hong Kong. Maka kalau ikutkan logik, dengan permintaan yang banyak dan sumber yang sedia ada sudah tentulah masalah ini tidak akan timbul. Masalah ini sebenarnya berpunca dari satu perkara iaitu POLISI TANAH HONG KONG.

Untuk pengetahuan pembaca sekalian, semua tanah di Hong Kong adalah milik Kerajaan. Jadi segala urusan jual beli dan hal ehwal pemilikan diuruskan oleh Kerajaan Hong Kong. Wilayah ini juga merupakan kawasan bebas cukai perdagangan. Maka sumber kewangan kerajaan ditampung oleh urusan jual beli tanah kepada syarikat pemaju perumahan.  Kebiasaanya di negara kita pembelian tanah akan mengikut nilai pasaran semasa tetapi di  Hong Kong seratus peratus pembelian tanah menggunakan sistem BIDA. Syarikat asing terutamanya dari tanah besar China akan membida dengan jumlah yang tinggi kerana mahu mendapatkan tanah tersebut walaupun hanya sebesar sekangkang kera. Dahlah bida harga tinggi lepastu ditambah pula dengan bilangan syarikat yang banyak yang turut serta dalam proses pembidaan ini menyebabkan harga semakin mencanak naik. Sebagai contoh pada sekitar 2018 sebuah tanah yang bakal dimajukan sebagai kawasan perumahan telah dijual pada harga 17.3 Billion Hong Kong Dollar (2.2 Billion USD) dan lebih meletupkan minda adalah keluasan tanah ini hanyalah 1.25 ekar. Mantap!!

Maka disebabkan harga tanah yang yahudi , maka terpaksalah rumah yang dibangunkan diatas tanah tersebut dijual pada harga tinggi seperti harga pergi haji balik hari iaitu pada harga 186 ribu meter persegi. Itu harga beli rumah, kalau sewa rumah pula 500 Hong Kong Dollar segimeter persegi. Purata luas rumah di Hong Kong sekitar 13,6 Meter persegi jadi sewa bulanan sekitar 6800 HK Dollar. Namun masalah yang lain pula gaji purata rakyat Hong Kong hanyalah sekitar 2000 USD sahaja.

Maka solusi banyak pihak pemaju telah melaksanakan rumah yang bermodelkan “microhouse”. Tengoklah kat bawah senang, payah nak explain

setiap rumah akan dibahagikan menjadi beberapa sub-rumah yang akan dihuni oleh setiap keluarga. Ruang seperti tandas dan dapur adalah “communal” dimana perlu dikongsi oleh beberapa keluarga. Solusi ini cuma merawat simptom dan bukan puncanya kerana walaupun lebih ramai dapat menyewa rumah, tetapi bayangkan kau perlu duduk dalam satu apartment dengan beberapa keluarga lain dengan setiap orang ada ragam dan pe’el masing-masing. Tapi paling tak boleh tahan part kongsi tandas tulah, tak boleh bayang setiap pagi kena beratur untuk bersiap ke tempat kerja.

Tapi memiliki rumah mikro ini boleh dikatakan cukup beruntung. Untuk golongan yang berpendapatan lebih rendah, mereka akan sewa sangkar. Ya, korang tak silap baca. SANGKAR.

Tapi sangkar-sangkar pun harga sewa dekat 1800-2500 HK dollar sebulan tau. HIdup dalam ni lagi sengsara. Dengan padat dipenuhi oleh orang lain, masalah penyebaran penyakit, masalah kutu ddan kekurangan cahaya matahari. Lebih menyedihkan kebanyakan yang tinggal dalam sangkar ini adalah warga emas.

Jadi sesuai dengan perangai Bangsa cina, masalah ni diorang buat niaga, sekarang terdapat beberapa syarikat kecil telah bangunkan perusahaan yang membina model rumah kapsul

Tetapi walau apa pun solusinya, selagi Kerajaan Hong Kong tak bina lebih banyak rumah mampu milik seperti PPRT di negara kita, selagi itulah rakyat Hong Kong akan merana dengan Polisi Tanah Hong Kong ini.

Artikel dikirimkan oleh Hazimisan untuk The Patriots.


Betul Ke Saintis Zaman Dulu Ahli Sihir Dan Sains Ialah Sihir?

Isaac Newton, Robert Boyle, John Dee, Jabir Ibn Hayyan, Al-Razi dan ramai lagi merupakan seorang ahli alkimia (alchemist). Kalau ada orang mendakwa Newton seorang ahli sihir, tidaklah salah sepenuhnya sebab Newton mengamalkan alkimia.

Alkimia ialah disiplin yang menggabungkan sains dan mistik. Sainsnya dalam alkimia ialah dari segi amalannya seperti eksperimen dalam makmal. Melakukan campuran antara bahan. Menggunakan peralatan-peralatan makmal seperti kaki retort, relau, bikar, dsb. Peralatan-peralatan dan amalan yang pernah dibuat oleh ahli alkimia ini masih ada yang terpakai dalam sains moden.

Malah, serbuk letupan (gun powder), merkuri, turpentin, asid nitrik, air kapur (lime), asid sulfurik, kromium oksida, garam dan beratus-ratus lagi campuran (compound) merupakan produk daripada pengamalan alkimia.

Produk-produk alkimia ini masih kita gunakan pada hari ini sama ada dalam kajian kimia/perubatan ataupun mencipta pelbagai bahan untuk kemudahan manusia.

Garam digunakan untuk memasak, asid nitrik digunakan untuk membuat baja, bitumen digunakan dalam sektor pembinaan, kalamin (calamine) digunakan sebagai ubat sapu gatal-gatal, amonia digunakan dalam proses penapaian (fermentation) dan banyak lagi produk-produk alkimia yang digunakan dalam industri pembuatan dan perubatan.

Sebab itu alkimia tidak dipanggil pseudosains tetapi protosains. Ia tidak dipanggil sains kerana unsur mistik yang diterapkan disebalik pengamalannya.

Apa yang mistiknya dalam alkimia?

Pernah dengar mengenai Jadual Berkala (Periodic Table)? Mereka yang belajar kimia sejak sekolah akan diperkenalkan Jadual Berkala ini. Dalam jadual berkala terisi pelbagai jenis unsur-unsur (elements) asas seperti oksigen, hidrogen, helium, bismuth, sulfur, aluminium, neon, emas, perak, logam, dan sebagainya.

Kalau dicampur unsur-unsur ini, akan membentuk molekul atau campuran baru. Contohnya, oksigen campur hidrogen, jadi air. Dalam sains moden, saintis anggap unsur-unsur termasuk molekul sebagai objek-objek yang tidak bernyawa. Objek yang tidak hidup. Oksigen, air, tanah, api, manalah bernyawa.

Tetapi bagi ahli alkimia (alchemist), mereka anggap unsur-unsur ini mempunyai roh (spirit). Mereka anggap alam semesta ini mempunyai roh sejagat termasuk Bumi dan isi-isinya (unsur-unsur tadi).

Matlamat utama ahli alkimia ialah untuk mencari Batu Filsuf (Philosopher’s Stone). Batu ini tidak semestinya batu, ia boleh datang dalam bentuk serbuk ataupun cecair. Boleh jadi ia metafora untuk kaedah. Batu ini berkemampuan untuk menukarkan logam biasa menjadi emas dan memberikan keabadian hidup.

Bagi mereka, logam dan bahan-bahan selain emas merupakan bahan yang tidak sempurna. Roh yang tidak sempurna. Sebab itulah mereka mahu menukarkan bahan-bahan ini menjadi emas, dengan kata lain menyempurnakan sifat kewujudan bahan-bahan ini melalui alkimia. Amalan menyempurnakan roh-roh bahan ini memberikan kesempurnaan kepada spiritual pengamalnya (ahli alkimia).

Kalau kita tengok, produk-produk kimia pada hari ini, ketika zaman alkimia, namanya agak berbeza. Turpentin yang digunakan sebagai bahan pelarut untuk mencipta lilin perabot (wax furniture) dikenali sebagai roh tupertin, alkohol dikenali sebagai roh wain (wine spirit), asid sulfurik dikenali sebagai roh virtiol, metanol dikenali sebagai roh pyroxilic, amonia dikenali sebagai roh Hartshorn, garam dikenali sebagai roh garam (kelakar pula bunyinya).
Di zaman moden, kita tak ada perkara-perkara mistik ini semua. Bahan-bahan ini semua benda yang tidak hidup dan tidak bernyawa. Tidak mempunyai roh.

Berbezanya alkimia dengan sihir ialah dari segi pengamalan. Dari sudut falsafahnya mungkin lebih kurang sama iaitu melibatkan unsur mistik, tetapi sudut amalannya amatlah berbeza. Alkimia amalkan perkara yang fizikal, buat eksperimen sana sini sehingga terhasilnya produk fizikal yang memberikan manfaat kepada manusia. Sihir pula amalannya tidak fizikal, mereka tidak lakukan eksperimen, mereka tidak ada peralatan yang saintifik dan membuang masa.

Jadi, adakah Isaac Newton dan ahli-ahli alkimia lain merupakan ahli sihir? Ya dan tidak. Isaac Newton pernah digelar sebagai “The Last Sorcerer”. John Maynard Keynes (pengasas ekonomi Keynes) pernah menggelar Newton sebagai “The Last Magician”.

Kalau kita mahu gelar Newton sebagai ahli sihir kerana falsafah di sebalik pengamalan alkimia, kita jangan pilih bulu. Sarjana-sarjana Islam pun ramai yang mengamalkan alkimia seperti Jabir Ibn Hayyan, Al-Razi, Khalid Ibn Yazid, dll.

Saya pasti, tempiasnya gelaran sihir ke atas ahli-ahli alkimia kerana falsafah mereka yang melibatkan roh dan kuasa ghaib. Idea yang lebih kurang sama dengan sihir. Tetapi amalan mereka tetap ada unsur-unsur saintifik. Kita tidak boleh nafikan sumbangan ahli-ahli alkimia ini dalam sains moden.

Tetapi adakah sains moden itu sihir? Ini mutlaknya tidak kerana tiada langsung unsur sihir dalam sains moden. Saintis tidak bermain dengan kuasa ghaib ataupun unsur-unsur roh. Semua amalan sains moden adalah fizikal dan empirikal. Kajian cuma melibatkan perkara yang boleh dicerap.

Sains moden bukan sihir. Sains moden bukan sihir. Sains moden bukan sihir.
Sekadar trivia, amalan alkimia merupakan amalan terlarang di zaman pertengahan Eropah. Sesiapa yang dijumpai mengamalkannya, akan dihukum bunuh. Newton banyak menghabiskan riwayat hidupnya dalam dunia alkimia. Beribu perkataan telah ditulis oleh beliau berkenaan alkimia. Tetapi tidak banyak yang terselamat kerana makmalnya pernah terbakar.

Dalam artikel ini ini merupakan simbol alkimia yang dilakar oleh Newton.


Catatan Seorang Prajuit Negara Melawan Komunis – Ielias Ibrahim (PGB)

Langkahku ke dalam dunia pertahanan bermula pada 27 Disember 1976. Ianya tarikh yang takkan aku lupakan..kerana sebagai anak muda yang bersemangat menjaga maruah tanahnya, aku tekad melepaskan kehidupan remajaku demi pertiwi. Selama 1 bulan, aku menjalani latihan di PLAW ( sekarang PUSWATAN atau Pusat Latihan Askar Wataniah) di Jalan Tambun, Ipoh. Aku tinggalkan kampung halaman, dan aku tumpahkan peluh mudaku di bawah terik matahari… demi kepercayaan bahawa aku harus berdiri di barisan hadapan perjuangan. Ianya adalah zaman yang agak getir..yang sudah dilupakan ramai pada hari ini. Kekejaman komunis berada di puncaknya. Ideologi yang mereka bawa menghalalkan sebarang cara bagi mereka berusaha merampas tanah ini… demi nafsu buas mereka yang bertopengkan perjuangan. Ramai anak bangsa kita yang terpedaya… dan lupa siapa sebenarnya yang sepatutnya mereka lindungi.

Tamat saja latihan, aku telah dikerah sepenuh masa ke dalam Pasukan Pertahanan Perak (PPT) atau LDC Perak dan ditempatkan di platun 19. Istilah anggota baru atau tak berpengalaman tidak wujud. Sebaik melangkah kaki, aku telah diberikan tugasan yang sudahpun cukup mencabar iaitu membuat sekatan jalan raya (RCP) di Jalan Lintang, Sg. Siput yang memang terkenal sebagai kawasan panas kegiatan komunis. Selama 4 bulan aku di situ. Setiap saat nyawa aku dan rakan-rakanku di hujung tanduk..namun kami tak pernah gentar atau berundur.

Pada masa itu, Projek Lebuhraya Timur-Barat (PLTB) telahpun bermula. Melihatkan bagaimana projek ini akan membantut dan mengganggu usaha-usaha mereka, pengganas komunis (PGK) mula mengatur tindakan-tindakan ganas demi memastikan ianya gagal. Sepanjang masa-masa pekerja-pekerja JKR yang terlibat, akan disabotaj dan diserang oleh PGK ini. Itu telah menimbulkan keperluan untuk satu pasukan keselamatan membantu melindungi mereka, dan PPT Perak dipanggil.

Maka Ops Kota PLTB dilancarkan. Bersama-sama anggota-anggota lain dari PPT Johor, Selangor dan Kedah..aku di antara yang dihantar bagi operasi ini. Kami yang merupakan anggota Wataniah pada ketika itu, berada di bawah naungan dan pemerintahan 11 Batalion Infantri Askar wataniah. Bersama-sama rakan-rakan lain dari negeri Perak, aku telah ditempatkan di Pos 8 dibawah pengetuaan Lkpl. Md Zaki. Bersama-samaku adalah Pbt. Abdul halim, Pbt. Tajuddin, Pbt. Ali dan beberapa orang lagi. Bersama-sama kami adalah anggota-anggota 11 Inf. Askar Wataniah diketuai Kapten Rajah. Lebih kurang 18 orang kami di pos itu ketika itu.

Isnin 15 Ogos 1977, mencatat kenangan getir yang takkan aku lupakan sepanjang hayatku. Peristiwa yang membuatkan aku menyaksikan rakan-rakanku tumbang di depan mata..dan aku sendiri hampir kehilangan nyawa. Parut kenangannya..aku bawa sampai ke hari ini…

Hari itu, kami dalam perjalanan mengambil catuan makanan (ransum) di Pos 5 Tek D Kompeni 11 MTA. Lebih kurang 42 orang kami masa tu – dari pos 6,7 dan 8, bergerak ke pos 5 seperti biasa. Arahan kepada kami adalah untuk berhenti rehat di pos-pos tertentu yang telah ditetapkan di sepanjang laluan menuju destinasi kami. Jarak setiap satunya adalah 2 km, bersamaan 2 petak peta.

Sampai di pos 6, kami pun berehat melepaskan lelah. Ada yang memasak air, dan mengalas perut dengan biskut keras. Lebih kurang 15 minit berehat, kedengaran suara mengarahkan PPT Perak berjalan dulu. Lkpl. Md Zaki dengan segera mengerahkan Pbt. Abdul Halim, Pbt. Tajuddin, Pbt. Ali dan aku sendiri untuk bergerak. Maka kamipun meneruskan perjalanan di pilot track tanah merah itu; Pbt Halim di depan sekali sebagai tinjau pertama, diikuti Tajuddin, Lkpl. Md Zaki, Ali dan aku di belakang sekali.

Baru berjalan lebih kurang 500 meter, tiba-tiba Halim memberikan isyarat supaya kami berhenti. Dia menunjukkan ke arah sesuatu di sebelah kiri pilot track itu. Tajuddin melintasi Halim dan melihat ada selonggok kulit binatang. “Bekas harimau makan ,” katanya. Dia terus melangkah ke depan, mendahului Lkpl. Zaki. Hatiku mula berasa tak sedap..seakan ada sesuatu yang tak kena..sementelah mula kedengaran bunyi monyet di sebelah kanan pilot track itu.Lebih kurang 100 meter ke depan, tiba-tiba kedengaran letupan kuat di hadapan, diikuti semburan dari sebelah kanan. Komunis!

“Allah!!!!Allah!!Allah!!!Aku kena Halim!!!” Kedengaran suara Tajuddin yang sudah terkena tembakan. Dengan tindakan refleks, aku melompat dan mengelongsor ke bahagian kiri track. Dapat aku dengar suara Ali mengerang di belakangku. Pandanganku kelam..dan aku terasa pedih di kening. Bila diraba, terasa ada cecair yang mengalir hingga ke pipi kanan. Topi hutanku tersangkut di duri pokok rotan. Di sekelilingku, selain suara mengerang rakan-rakanku, yang. kedengaran hanyalah bunyi tembakan.

Aku tercari-cari tempat berlindung, tapi nampaknya semuanya jauh ke bawah. Dengan semata-mata tawakkal, aku berlindung di rimbunan pokok rotan itu. Hanya Tuhan yang tahu apa perasaanku tika itu. Takut, sedih, geram – bercampur baur. Peluang untuk selamat dan hidup memang tipis sekali memandangkan musuh begitu ramai. Fikiranku buntu..tak tahu apa nak dibuat. Aku hanya menunggu arahan daripada Lkpl. Mad Zaki, tapi tak kedengaran pun suaranya. Aku memekik memanggilnya, namun tak ada balasan yang kedengaran. Peluru musuh bertebaran menghala ke arahku, dan yang mampu aku lakukan hanya mengelak ke kiri dan kanan.

Tiba-tiba kedengaran satu suara bertelo cina dan melayu siam.. “Hoi Melayu!Mana mau lali? Selah dili..talak selah dili..semua mampus!” . Makin resah hatiku mendengar kata-kata itu. Aku mengambil sekepal tanah merah..kuusap ke muka dan aku berdoa . “ Ya Allah..kalau sampai ajalku hari ini..biarlah mukaku sempurna. Dada bersarang peluru aku rela..namun menyerah tidak sekali!”

Aku bertekad. Sebelum mati, dapat bunuh musuh seorang pun jadilah. Biar mati melawan.. namun aku takkan berganjak dari situ. Biarlah aku gugur bersama rakan-rakanku.

Tiba-tiba kedengaran suatu benda dibaling oleh musuh berhampiran kedudukan Halim. Suara Tajuddin yang mengerang tadi sudah hilang. Rupanya penderitaannya sudah berakhir. Dalam otakku, tak ada benda lain yang aku fikir, melainkan yang dibaling tadi pasti bom tangan. Halim pun pasti berfikir begitu, menyebabkan dia mengelakkan diri. Malang sekali, rupanya yang dibaling itu adalah seketul batu. Sebaik ternampak pergerakan Halim, musuh mula menyemburkan tembakan ke arahnya. 6 butir peluru menembusi badan dan lengannya.

“Allah..Allah..Lias..aku kena tembak Lias…” rintihnya. Namun aku tak dapat melakukan apa-apa, kerana kedudukanku di bawah sedangkan musuh di atas. Menembak secara membuta akan hanya membazirkan peluru dan mendedahkan kedudukanku.Aku tidak dapat pergi membantu Halim walaupun hatiku pedih mendengar rintihannya memanggil aku meminta bantuan, kerana aku sendiri berada dalam serangan.

Lebih kurang jam 1140, tembakan bantuan mula sampai ke kedudukan kami di kiri dan kanan. Namun, musuh yang mungkin sudah terasyik dengan kejayaan mereka menyerang hendap kami tidak juga lari. Sehingga lebih kurang jam 1245, aku dengar ketukan kayu-kayu kecil bertalu-talu dari musuh, diiringi suara mereka menjerit “Asi..masi..asi..masi..asi..masi.”.

Tiba-tiba, terdengar bunyi senjata dicekah dan ditembak ke bumi. Aku cukup arif dengan bunyi senjata yang juga aku gunakan itu, iaitu SLR 7.62mm. Ya Allah..bagai gugur jantungku bila mengenangkan, itu pasti arwah Ali yang ditembak lagi meskipun sudah tidak bernyawa. Makin mendidih darahku..

Dalam kekalutan itu, aku terpandang 2 orang musuh berlari-lari anak di antara pokok-pokok di sebelah kiriku. Begitu taktikal sekali pergerakan mereka. Pergerakan mereka itu aku ikuti dengan laras senjataku. Tiba-tiba saja mereka hilang dari pandangan. Jantungku mula berdebar. Ya Allah..matilah aku, bisik hati kecilku. Entah dari mana, tiba-tiba muncul seoarng komunis lelaki dengan laras M16nya terhunus. Matanya meligas mencari kedudukanku, pasti sedang mencari aku untuk dikorbankan kepada muncung senjata itu. Aku nampak jelas mukanya – bajunya berwarna hijau dan dia tidak bertopi dengan pouches di pinggang hadapannya. Orangnya kurus. Tanpa membuang masa, aku menghala senjata ke arahnya. Dengan lafaz Allahuakbar, aku lepaskan 2 tembakan.

Dam.Dam.

Dia tercampak ke belakang dan sempat melepaskan tembakan rambang sebelum mengelupur dan perlahan-lahan diam. Perasaan puas mula menjalar di segenap sanubariku. Urat-uratku seakan kembali diserap semangat yang datang entah dari mana dan ketakutan berhadapan kematian mula hilang. Aku menunggu peluang menjatuhkan seorang lagi.

Kemudian aku dengar suara seakan-akan seorang perempuan memanggil-manggil sambil terhendap-hendap di celah pokok. “See Meng..See Meng..See Meng..” Mungkin dia sedang memanggil kawannya yang tumbang tadi. Kemudian aku nampak dia berlindung di sebalik sebuah busut jantan. Laras senjatanya kelihatan disisi busut itu, sementara kepalanya di belakang busut itu.

Aku mula mengarahkan senjataku ke arah busut itu pula. Aku yakin, senjataku itu mempunyai kemampuan menembusinya. “Tam!Tam!”…diikuti bunyi mengeruh dan menggelupur seperti ayam disembelih, sebelum senyap. Alhamdulillah..musuh kedua tumbang ditanganku.

Tiba-tiba terdengar suara garau dari atas bukit bercakap dalam bahasa cina, mungkin memberi arahan kepada pasukan itu dan mencari 2 rakan mereka yang telah hilang. Ketika itu, aku nampak 3 orang PGK di sebelah kananku. Seorang daripadanya menunjuk-nunjuk kepada sesuatu, dan salah seorang daripada mereka menuju ke arah yang ditunjukkan itu. Mulanya, aku menghala senjata ke arah mereka. Namun, mata yang dimasuki darah yang semakin kabur membuatkan aku mengubah niatku. Ia membuatkan aku hampir tak dapat membezakan hijau baju mereka dan warna hijau pokok pisang hutan yang berada di situ. Sementelah pula, aku berada dalam kedudukan mengiring dan mereka berada dalam jarak 300 meter di celah-celahnya. Pasti sasaranku akan tersipi dan mendedahkan kedudukanku.

Bila aku cuba lihat semula, mereka sudah hilang daripada pandangan. Hatiku kembali cemas. Dengan pandangan yang semakin kabur..apa kemungkinan yang bakal terjadi?

Tanpa disangka, seorang musuh tiba-tiba muncul di depanku dengan muncung karbinnya menghala ke arahku. Terkedu aku dibuatnya. Matanya tepat menghala ke arahku dalam jarak antara 15 ke 20 meter. Sekilas datang idea di kepalaku. Aku membatukan diri dan membeliakkan mata..berpura-pura mati. Dia sangkakan aku memang benar-benar sudah mati lalu dia menghampiriku. Tanpa membuang masa, aku lepaskan 2 butir tembakan dari SLR yang berada di pinggangku tanpa menenang terlebih dulu. Akibat tembakan itu, dia tertolak ke belakang dan sempat melepaskan tembakan rambang sebelum jatuh ke dalam semak. Alhamdulillah..musuh ke-3 telah tumbang.

Kalau diikutkan, perasaan takut menguasai diri dan harapan untuk hidup memang sangat tipis, memandangkan begitu ramai musuh pada ketika itu. Namun, alang-alang menyeluk pekasam… kalau mati sekalipun, hatiku puas kerana dapat menjatuhkan sebanyak mana musuh durjana yang mampu.

Aku kembali mendengar suara Halim merintih kesakitan..”Allah..Allah..Allah..”. Hatiku bertekad..Aku akan pertahankan tempatku ini hingga ke titisan darah terakhir. Rasa kesal, dendam, geram, sedih..semuanya bercampur baur ketika itu.

Aku tertanya… dimanakah rakan-rakan pasukan daripada 11 Inf Wataniah yang ramai di pos 6 ketika itu? Kenapa mereka tidak datang membantu sedangkan mereka mempunyai senjata M16 dan GPMG yang jauh kuat berbanding SLR aku ini? Kesedihan menyelubungi hatiku kerana tak mampu menyelamatkan rakan-rakanku yang gugur, iaitu Tajuddin dan Ali, dek kerana aku terkepung oleh musuh.

Sehinggalah jam lebih kurang 1445, aku mendengar musuh menembak menggunakan Lancer M79 40 mm ke bawah gaung dan ke arah Tek pos 5 – tempat kami sepatutnya mengambil catuan makanan. Tembakan pertama, kedengaran bunyi “pup!” sebaik peluru keluar daripada laras. Letupan hanya kedengaran selepas tembakan kedua setelah ia mengenai sasaran.

Makin lama, semua bunyi semakin perlahan dan diikuti oleh ketukan kayu kecil bertalu-talu dan suara musuh melaung “ Asi masi..asi masi..asi masi..”. Akhirnya ia hilang terus daripada pendengaran. Aku yakin mereka telah berundur dan lari mengikut permatang bukit itu menghala ke Selatan Thailand.

Secara ringkas, dalam pertempuran itu :

Gugur sebagai Pahlawan Negara :

Cedera parah

Cedera ringan :

Musuh tewas

Senjata dirampas

3.3x grenade

Barang rampasan :

Apa yang berlaku selepas serangan itu? Kenapa tak ada bantuan dikirim kepada kami? Kalau diikuntukan, jarak kumpulan anggota 11 MTA yang berehat di pos 6 bukanlah jauh sangat – lebih kurang 800 meter sahaja. Kalau di dalam hutan, bunyi tembakan di jarak 2000 meter masih boleh didengar jelas.Di pos 5, 7 dan 8 pun dikatakan mereka boleh dengar – macam mercun raya cina kata mereka. Jadi aku tak faham mengapa mereka tak membantu.

Bila aku yakin komunis telah melarikan diri baru lah aku membuka pek dan mendapatkan Halim yang cedera . Dua tiga kali aku membaling batu kecil ke arahnya, memberi isyarat yang aku akan mendekati nya – takut- takut dia terkejut dan tertembak aku . Bila dia perasan, aku dengar suaranya yang sayu berkata..“Lias.. hati hati booby trap .”.

Aku sebak bila memikirkan, walau dalam saat begitu, beliau masih ingatkan aku yang masih mentah dalam dunia ketenteraan ini . Aku pandang sekeliling kawasan tanah merah itu – tak pasti ada atau tidak jerangkap samar yang dikatakannya. Tapi, pandanganku tidak mengesan sebarang ancaman, lalu Aku merangkak mendapat kan beliau .

Ya Allah… muka dan perutnya berlumuran darah merah hingga bertukar ke warna merun. Dia memeluk aku membuatkan aku hampir nak pitam. Inilah kali pertama kejadian sebegitu berlaku padaku dan aku terkial-kial menahan hanyir bau darah itu. Malah menengok darah yang begitu banyak tu pun meninggalkan kenangan yang tak dapat aku lupakan. Rasa nak terkeluar muntah, namun aku telan balik. Kalau tidak, dah tentu muntah aku kena ke muka dan badan Halim. Bayang kan seksanya ketika itu – masam pahit dendam geram aku telan.

“Lias.. jangan tinggal kan aku.. nanti aku pi tak dan nak mengucap..” rintih Halim.

“Kalau aku pi.. sampaikan salam pada isteri aku dan anak anak ya Lias.”

Aku tak dapat menahan perasaan sebak mendengar kata-katanya itu.. lalu aku menangis semahu- mahunya sambil memeluknya. Tuhan saja yang mengetahui perasaan aku yang tak tentu arah – antara sedih, geram, dendam, dan tak dapat nak diluah kan perasaan aku ketika itu .Waktu itu hatiku masih tidak yakin musuh sudah berundur.

Setelah aku ikat perut Halim dengan tuala hijaunya, aku memberitahu nya, musuh dah aku tembak mampus 3 orang. Dengan wajah yang tenang dan gembira dia lepas kan aku daripada pelukannya. Lantas, aku merangkak untuk mengambil topi hutanku yang tersangkut di duri rotan di tebing pilot track. Aku berada dalam kedudukan kaki ke bawah dengan senjata bersedia di kedua tangan. Tekad di hatiku, kalau nampak lembaga, akan aku tembak.

Pada jam lebih kurang 1600, kelihatan 4 lembaga di sebelah kiriku, menghampiri dari arah pos 5. Tanpa membuang masa, aku menenang ke arah kepala lembaga manusia itu yang aku sangka komunis. Tapi, nasib baik aku ternampak ada alat di telinga kiri kanan mereka. Di tangan mereka ada alat seakan penyedut vakum . Mine detector! Lantas aku menjerit, “ Orang kampung !”.

Mendengar jeritanku, mereka segera melompat dan meniarap.

“ Op! Op! Siapa kamu?” Mereka melaung.

“ Aku Pbt. Alias dari Askar Wataniah Tuan!” balasku

“ Jangan banyak begerak.. booby trap banyak!” sahut mereka.

“Tolong tuan.. kawan aku cedera parah !” Aku menjerit lagi.

“ Sabo… sabo… sabo..” katanya.

Di dalam hati, aku hanya mampu berdoa. Cepatlah mereka datang selamatkan kami. Tak sanggup dan tak rela aku melihat Halim yang makin lemah dengan darah yang masih membuak-buak keluar dari lukanya.

Lebih kurang jam 1745, lebih kurang 20 ke 30 orang datang membantu dari Pos 5 – tempat tek D kompeni 11 MTA . Yang sedihnya ada diantara kumpulan tersebut pergi menjemput kumpulan yang ada di pos 6 tanpa mempedulikan kami. Yang sungguh aku kesalkan adalah tindakan mereka yang tidak berani membantu kami semasa diserang hendap dan dikepung komunis jahanam itu. Niat mahu melepaskan geram dengan menembak kawan- kawan yang pengecut itu tidak kesampaian setelah senjata aku diambil oleh salah seorang anggota – Pegawai Waran atau Sarjan, aku tak pasti .

Yang mampu aku lakukan hanya meraung semahu- mahu nya bila seseorang memeluk aku. Pilu rasanya mengenangkan bagaimana rakan-rakanku terbunuh di depan mata, dan ada yang hanya selamat tapi mungkin tak mampu hidup lagi selepas ini, dek kerana tindakan sebilangan anggota pasukan yang pengecut. Fahamlah aku adat dunia – tak semua yang menyarung seragam pasukan itu mempunyai keberanian dan kesanggupan mempertahankan rakan bila berada dalam keadaan yang genting.

Di mana-mana saja akan ada manusia-manusia sebegini – yang sembangnya kencang, tapi bila berdepan dengan keadaan sebenar, dialah yang akan terlebih dulu melarikan dan menyelamatkan diri. Bagaimana kalau mereka yang terperangkap?Bagaimana kalau mereka yang ditembak dan tersiksa menanti bantuan?

Peristiwa itu bukan saja meninggalkan parut di keningku..tapi lebih utama, meninggalkan parut mendalam di hatiku…

Bila senjata aku diambil , aku telah ditanya, “Siapa ketua kamu yop ?”. Lantas aku kata “ Koperal Zaki Tuan”. Lalu mereka pun memanggil, “Koperal Zaki !Koperal Zaki !Koperal Zaki!”. Tiba- tiba di jarak 100 meter, aku nampak Koperal Zaki dalam keadaan terhoyong- hayang meluru ke arahku. Dia menerpa dan memelukku. Nampaknya dia cuba berkata sesuatu sambil menunjuk ke arah senjata SLRnya.

Aku nampak senjata itu mengalami kerosakan. Kelopaknya telah ditembak tapi tidak boleh dikeluarkan dan tak boleh menembak lagi. Dia menunjukkan belakang badannya yang bercalar ditembak komunis. Ketika itu, aku tidak faham apa yang dikatakan sebab ketika itu aku jadi kaku. Cuma air mata mengalir bersama darah dari mata kananku yang cedera itu. Aku menangis sekuatnya sambil memberitahunya, “Kpl.. AbangTajuddin dan Abang Ali dah mati kpl..”. Aku faham.. siapa pun yang berada d itempat dan keadaan begitu akan mencari perlindungan dan menyelamatkan nyawa sendiri dahulu.

Kesedihan dan perasaan aku ketika itu tidak dapat aku gambarkan apabila melihat sendiri mayat arwah Tajuddin hancur pinggang dan peha, dan arwah Ali, kepalanya hancur dan dadanya penuh lubang peluru. Allahuakbar …bila aku lihat betapa kejamnya Komunis ketika itu. Sehingga kini, aku masih berdendam pada musuh durjana itu.

“Mereka yang cuba mengubah sejarah dan memutarbelitkan kisah, adalah sebab mereka tidak pernah merasa dan mengalami apa yang aku dan teman- teman seperjuangan yang lain alami. Begitu azab dan sensara menghadapi musuh dan betapa kejam dan zalimnya mereka. Sebelum aku diserang hendap, ada pasukan lain yang juga diserang oleh mereka . Komunis yang diketuai oleh Chin Peng gampang yang kini dah pun mampus… kekejamannya setiap kali berjaya membunuh pasukan keselamatan tak dapat digambarkan dengan kata-kata. Mayat yang ditinggalkan sungguh menyayat hati dan bertujuan menjatuhkan moral pasukan keselamatan ketika itu. Mereka bertindak memotong mayat sesuka hati mereka dan tambah sayu dan sedih apabila maaf cakap… kemaluan anggota dipotong dan dimasukkan kedalam mulut. Bayang kanlah betapa zalimnya komunis gampang itu….”

Ielias Ibrahim adalah satu-satunya anggota wataniah setakat ini, yang telah menerima Bintang Kehormat, Panglima gagah Berani (PGB). Bintang ini telah dikurniakan kepada beliau atas kejayaan membunuh 3 anggota komunis secara bersendirian di dalam insiden serang hendap di projek Lebuhraya Timur-Barat pada 15 Ogos 1977. Pingat ini telah dianugerahkan kepada beliau pada 29 Ogos 1977 oleh DYMMSPBYDA ke -6, Tuanku Yahya Petra (Sultan Kelantan). Pada 12 Disember 1977, beliau juga telah dianugerahkan Pingat keberanian Handal Perak (PKH) oleh Almarhum Sultan Idris Al-mutawakkil Allallahi Shah, Sultan Perak.

Pada 12 November 1977, beliau telah ditukarkan ke Batalion ke-14 MTA kem Batu Uban dan dinaikkan ke pangkat LKpl. Pada 1 Mac 1979 beliau telah diserapkan ke Batalion ke-9 Rejimen Renjer Diraja sbg Pegawai Waran 1. Jawatan terakhir beliau adalah sebagai RSM..=WRA=


Manuskrip Kapal Melayu Yang Mengasyikkan Di Barcelona

Gambar adalah ilustrasi dan dokumentasi tentang rekabentuk dan senibina kapal dari Alam Melayu oleh Rafael Monleón (1840-1900), dalam Historia De La Navigación, sumber dari Muzium Ketenteraan Sepanyol, Barcelona.

Perpustakaan Negara Malaysia semasa 2017 telah mengesan sehingga lebih 20,000 manuskrip di seluruh dunia dan hanya 4,884 naskah asal dalam simpanan.

15,000 manuskrip lama Melayu masih bertebaran di luar negara. Semua manuskrip ini berkisar tentang pelbagai disiplin ilmu; sejarah, kesusasteraan, persenjataan, ilmu masakan, undang-undang dan adat, perubatan tradisional, kitab agama, petua dan azimat, kitab-kitab ramalan, ilmu hutan dan alam haiwan dan sebagainya.

Umum mengetahui di Eropah, British Museum dan British Library menyimpan banyak manuskrip dari Alam Melayu, malah Universiti Leiden di Belanda juga memiliki arkib yang penuh dengan manuskrip-manuskrip lama ini.

Bahkan di seluruh Eropah, terutamanya di negara-negara bekas penjajah Alam Melayu seperti Portugis dan Sepanyol juga kedapatan tinggalan warisan, mungkin juga manuskrip penting yang boleh menceritakan lebih lanjut tentang keberdaan ketamadunan di Alam Melayu.

Semasa ke Rio pada 2014, sempat melawat Muzium Kebangsaan Brazil malah sempat juga membelek-belek tinggalan sejarah penjajahan Portugis di Brazil dan di seluruh dunia, termasuk bahan pameran yang boleh dijejak sejarah dan pengkisahannya tentang ‘Malaca Portuguesa’ atau Portuguese Malacca. (Melaka jajahan Portugis).

Malangnya, muzium di Rio de Jeneiro itu kini telah 90% terbakar sekitar tahun lepas. Turut musnah dalam kebakaran besar tersebut termasuklah bahan pameran tertutup dan yang dikatakan belum pernah dipertontonkan.

Ini termasuklah bahan atau mungkin rampasan ‘Portuguese Conquistador’ ini dari jajahan mereka ketika Portugis pernah menjadi kuasa besar dunia sekitar kurun ke-15 hingga kurun ke-17.

Aku pasti, ada bahan, manuskrip atau rampasan perang dari Melaka turut musnah di dalam kebakaran tersebut. Lebih menyedihkan kerana tidak ramai dari kita melihatnya jauh sekali berkesempatan membuat sebarang kajian ke atasnya.

Sudahlah dirampas dan direnggut haknya dari kita, ia musnah pula dalam targedi.

Jika begini teliti sekali lukisan dan catatan kolonial dan penjajah tentang salah satu keistimewaan Melayu iaitu pembinaan kapal dan ilmu kelautan, siapa tahu manuskrip apa yang masih menjerit-jerit meminta untuk dikaji tentang sejarah Melayu di tanahnya sendiri dan di seluruh dunia


Im Ggeokjeong: Hero Kasta Terbawah Joseon

Kisahnya begitu jarang dipaparkan dalam mana-mana catatan sejarah, namun dia sebenarnya adalah salah seorang daripada trio per0mpak terkenal Joseon, bersama-sama dengan Hong Gildong dan Jang Gilsan.

Meskipun mereka tidak bergerak bersama, namun ketiga-tiganya begitu aktif dalam kegiatan mereka pada sekitar pertengahan abad ke-16, iaitu sewaktu pemerintahan Raja Myeongjong (tahun 1545 hingga 1567).

Ini adalah kisah mengenai Im Ggeokjeong, seorang per0mpak yang diangkat sebagai hero dalam kalangan rakyat bawahan di Joseon pada sekitar tahun 1550-an. Kisah ini juga akan menyingkap kehidupannya sebagai seorang individu dalam kasta baekjong, iaitu kasta tersembunyi dalam Joseon serta pember0nt4kan yang telah dilakukannya.

Sejarah awal

Nama Im Ggeokjeong ini tidaklah sebegitu popular seperti mana Hong Gildong yang kisahnya kerap dipaparkan dalam penulisan serta divisualkan di layar kaca. Namun, berbanding Hong Gildong yang kewujudannya masih diragui (kebanyakan ahli sejarah berpendapat bahawa ia adalah watak dongeng), Im Ggeokjeong adalah seorang yang benar-benar wujud pada waktu itu.

Nama sebenar dan tahun kelahirannya tidak dapat dipastikan, tetapi Im Ggeokjeong telah dilahirkan di wilayah Yangju sebagai seorang baekjong, iaitu kasta tersembunyi yang tidak boleh disentuh (untouchable) dalam hierarki kerajaan Joseon. Tidak seperti kebanyakan penjen4yah yang lain, Im Ggeokjeong dianggap sebagai seorang hero yang memperjuangkan nasib rakyat bawahan dan diberi sokongan penuh oleh rakyat biasa.

Im Ggeokjeong dikenali sebagai seorang yang pintar dan berani, dan merupakan seorang revolusioner yang menolak sepenuhnya kewajaran sistem feudal dalam kerajaan Joseon.

Penentangannya terhadap sistem ini jugalah yang telah memberi inspirasi kepada seorang penulis, iaitu Hong Myeonghui (1888–1968) untuk menghasilkan novel bersiri bertajuk Im Ggeokjeong sebagai satu usaha dalam memberi harapan buat pembacanya dalam menghadapi zaman penjajahan pada sekitar tahun 1920-an.

Kasta baekjong

Im Ggeokjeong dilahirkan sebagai seorang yang berkasta baekjong (seperti kasta burakumin di Jepun) yang sering dihin4 dan dipandang rendah kerana pekerjaan yang mereka lakukan. Meskipun kasta ini tidaklah hin4 seperti nobi (golongan hamba di Joseon), namun mereka sering dijauhi oleh ahli masyarakat yang lain.

Kebanyakan individu dalam kasta baekjong ini melakukan pekerjaan yang melanggar prinsip Buddhist, seperti menyembelih, melapah dan menjual daging, yang menyebabkan mereka mengalami diskriminasi dalam masyarakat.

Diskriminasi yang mereka alami ini termasuklah tidak mempunyai maklumat dalam pendaftaran nama kerajaan dan tiada hak asasi. Malah, ada sesetengah ahli sejarah berpendapat bahawa layanan yang mereka terima adalah lebih teruk daripada golongan hamba dalam sistem kasta Joseon.

Ini kerana golongan hamba masih berpeluang untuk mendapatkan kebebasan mereka dan menaiki tangga kasta menjadi sangmin (rakyat biasa), namun seorang baekjong kekal terasing dalam kasta mereka. Ahli sejarah turut menyatakan bahawa:

“Tiada jalan untuk seorang baekjong atau ahli keturunan mereka untuk keluar daripada status golongan terbuang, dan seterusnya menjadi sangmin.”

Status orang buangan bagi baekjong ini diberikan kepada mereka yang mewarisi pekerjaan yang tidak mengikut norma masyarakat (tukang sembelih), orang nomad dan jaein (penghibur seperti gisaeng, pelakon, pel4cur). Jika tukang sembelih dianggap tidak mengikut prinsip Buddhist, penghibur pula dipandang rendah kerana hidup berpindah randah serta menjual kehormatan mereka.

Dalam hal ini, baekjong telah dianggap sebagai satu kasta yang tidak boleh disentuh serta terbuang dalam susunan masyarakat Joseon waktu itu. Kisah malang kasta baekjong ini telah disebutkan berlaku dalam beberapa keadaan, iaitu:

Kasta baekjong ini telah dipaksa untuk hidup secara berasingan daripada ahli masyarakat yang lain dan keadaan ini berterusan sehinggalah keruntuhan hierarki sosial Korea pada akhir abad ke-19. Mereka hidup dalam pengasingan atas dasar undang-undang yang termaktub pada waktu itu.

Kawasan yang didiami oleh individu berkasta baekjong ini terhad kepada sesetengah kawasan sahaja dalam sesebuah wilayah. Rasionalnya kerajaan melakukan pengasingan ini adalah kerana baekjong ini asasnya bersifat liar dan tidak bertamadun serta gemar memburu haiwan.

Satu lagi diskriminasi yang dialami oleh kasta baekjong adalah kawalan ketat terhadap cara pemakaian mereka. Individu baekjong dilarang memakai hiasan kepala (topi) iaitu kain laker hitam yang biasa dipakai oleh lelaki Joseon yang telah berkahwin.

Sebaliknya, lelaki baekjong hanya dibenarkan memakai p’aeliangi, iaitu sejenis topi diperbuat daripada buluh. Mereka juga tidak boleh memakai pakaian sutera, long coats (yang dipanggil chung ch’imak) dan durumagi (overcoat).

Wanita baekjong pula kebiasaannya akan menyikat rambut mereka secara belah tengah, berbanding wanita biasa yang akan membuat sanggul rambut. Malah, wanita baekjong juga tidak dibenarkan memakai apa-apa hiasan pin di rambut mereka.

Sepanjang pemerintahan kerajaan Joseon, kasta baekjong hanya dibenarkan memakai nama sendiri, dan tidak mempunyai nama keluarga. Nama keluarga yang dibenarkan pula hanya terhad kepada perkataan yang memberi maksud tidak elok seperti p’i (kulit), kol (tulang) dan yae (tiada maksud).

Meskipun golongan baekjong ini tidak dikenakan apa-apa cukai atau bayaran kepada kerajaan, namun mereka juga sebenarnya tidak mempunyai apa-apa keistimewaan dalam masyarakat. Mereka tidak diberi apa-apa hak, malah tidak juga berhak dilayan seperti rakyat yang lain.

Nama mereka juga tidak diletakkan dalam daftar kerajaan, malah mereka tidak diwajibkan untuk mengikuti latihan ketenteraan walaupun ramai yang ingin menyumbang tenaga buat kerajaan.

Dengan segala diskriminasi yang dihadapi serta penafian yang dilakukan terhadap golongan baekjong ini, ditambah pula dengan situasi ekonomi yang teruk pada sekitar tahun 1550-an, telah membawa kepada kebangkitan Im Ggeokjeong untuk melakukan pember0ntakan demi mempertahankan nasib rakyat bawahan.

Pemberontakan Im Ggeokjeong

Bibit-bibit pemberontakan oleh Im Ggeokjeong bermula pada sekitar tahun 1550-an apabila rakyat kelas bawahan yang miskin mula melakukan r0mpakan sebagai suatu protes terhadap kerajaan dan krisis ekonomi yang berlaku.

Kemarau yang panjang, hasil tani yang tidak menjadi, bebanan cukai yang tinggi serta eksploitasi oleh pegawai tempatan adalah antara faktor yang membawa kepada kejadian r0mpakan ini.

Ser4ngan dan r0mpakan banyak dilakukan terhadap tuan-tuan tanah serta rumah-rumah pegawai kerajaan kaya yang mengenakan cukai secara berlebihan terhadap rakyat. Keluarga aristokrat yang kaya bertambah mewah, dan mereka memeras kesemua tanah yang turut dimiliki oleh rakyat bawahan. Kesemua ini adalah faktor kenapa kumpulan Im lebih banyak menyer4ng golongan pegawai kerajaan dan menteri yang menjadi musuh rakyat.

Siri ser4ngan Im mula bertukar menjadi pemberontakan apabila kumpulannya mula menyer4ng pejabat-pejabat kerajaan dan membahagikan kesemua barangan yang diambil daripada gudang kerajaan kepada rakyat miskin. Malah, Im Ggeokjeong juga mendapat bantuan maklumat daripada pegawai rendah kerajaan yang memudahkan mereka untuk melakukan ser4ngan.

Dalam satu catatan sejarah, iaitu The Veritable Records of King Myeongjong, ada menyebut mengenai bagaimana Im Ggeokjeong melakukan serangannya:

“Para per0mpak di Wilayah Hwanghae dikatakan sangat berani. Namun, kumpulan utamanya hanya mempunyai lapan atau sembilan orang sahaja. Apabila berkumpul, mereka membentuk sekumpulan per0mpak, dan apabila mereka berpecah, mereka menjadi sebahagian daripada penduduk.

Mereka mampu menyembunyikan diri jauh ke dalam hutan dan lenyap tanpa sebarang kesan. Ia adalah mustahil untuk mendirikan khemah, melancarkan ser4ngan dan terlibat dalam per4ng seolah-olah mereka adalah musuh negara.”

Im Ggeokjeong sebagai komander utama bagi kumpulan per0mpak ini akan memberi arahan kepada ketua bagi kumpulan-kumpulan kecil yang berada di bawahnya. Jumlah ideal bagi satu kumpulan adalah tidak melebihi 20 orang, dan Im dikatakan mempunyai hampir 200 orang di bawahnya.

Taktik ser4ngan Im Ggeokjeong ini adalah secara gerila, yang berpusat di kawasan pergunungan dan hutan belantara. Malah, kem-kem utama mereka adalah di Wilayah Hwanghae, iaitu sekitar Gunung Guwol, Seoheung dan Singye.

Mereka tidak boleh bertempur secara bersemuka dengan tentera kerajaan kerana senjata yang mereka miliki hanyalah lembing, pedang dan panah, berbanding tentera kerajaan yang memiliki senjata api.

Kelebihan yang mereka dimiliki oleh kumpulan Im ini adalah kelicikan mereka dalam melepaskan diri daripada dikesan oleh pihak kerajaan. Apabila menyedari bahawa diri mereka telah dijejaki oleh pihak tentera kerajaan, kumpulan ini akan menyelinap masuk ke dalam kawasan penduduk tempatan, dan menukar pakaian serta cara pertuturan mereka mengikut penduduk setempat.

Menghapuskan pegawai yang korup

Pihak kelas atasan telah melabelkan Im Ggeokjeong sebagai seorang yang kejam dan penjarah harta mereka. Kumpulan Im ini telah membuat ser4angan pada siang hari, dan berjaya melepaskan diri, malah turut memecah masuk ke dalam penjara kerajaan. Mereka turut memb4n4h askar kerajaan yang menjaga keselamatan rombongan kerajaan bagi menakut-nakutkan ketua bagi pasukan polis Joseon.

Pegawai pertama yang dib4n4h oleh kumpulan Im Ggeokjeong ialah Yi Eokgeun dari Gaeseong, iaitu pada tahun 1559. Dia merupakan pegawai polis di Gaeseong yang menjadi sasaran kerana telah menangkap berpuluh-puluh konco Im. Yi telah dib4n4h dengan tujuh anak panah oleh kumpulan Im.

Setahun kemudian, iaitu pada tahun 1560, Im Ggeokjeong telah menguasai hampir keseluruhan wilayah Hwanghae.

Pada bulan ke-12 mengikut tahun lunar, tahun yang sama, kerajaan Joseon telah menghantar segerombolan tentera ke wilayah Hwanghae dan Gangwon bertujuan untuk menghapuskan kesemua kumpulan Im Ggeokjeong. Namun, tidak beberapa lama setelah itu, berita telah tersebar ke istana bahawa Im Ggeokjeong telah berjaya ditangkap.

Namun, orang yang ditangkap ini sebenarnya bukanlah Im Ggeokjeong, tetapi abangnya, iaitu Gadochi. Meskipun diseks4 dan ditekan, namun Gadochi hanya menyatakan pengakuan palsu berkaitan keberadaan Im Ggeokjeong bersama ahli mereka yang lain. Misi gagal pasukan kerajaan ini telah dikritik hebat oleh para menteri kerana pihak kerajaan telah mengeluarkan belanja yang besar dalam persiapan untuk menangkap Im Ggeokjeong.

Penangkapan Im Ggeokjeong

Kempen pihak kerajaan dalam menekan kumpulan Im untuk menyerah diri telah menemui kegagalan. Sementara itu, semangat dan nilai moral dalam kalangan ahli kumpulan Im Ggeokjeong semakin membuak dan mereka berterusan menguasai kawasan-kawasan lain di wilayah Hwanghae.

Pada bulan ke-10 mengikut tahun lunar, tahun 1561, kumpulan Im dikatakan telah memasuki ibu kota Joseon. Bagi mengekang kemaraan Im Ggeokjeong, Raja Myeongjong telah mengarahkan agar tentera menjaga di empat buah gunung utama di ibu kota, malah pintu ibu kota juga diarahkan untuk ditutup sebelum waktunya yang biasa dan tidak akan dibuka sehinggalah mata terbit.

Pihak kerajaan juga meningkatkan keselamatan di pintu masuk Istana Gyeongbok dan Istana Changdeok bagi menghalang kemasukan Im serta mengarahkan penutupan semua pasar. Namun, berita seterusnya telah mengejutkan Raja Myeongjong dan kesemua menteri. Im bersama kumpulannya telah memasuki dan menguasai hampir keseluruhan ibu kota. Seluruh ibu kota gempar dan hampir runtuh.

Pihak tentera telah berhempas pulas untuk mempertahankan ibu kota dan menjaga keselamatan raja. Strategi yang digunakan oleh pihak tentera kerajaan ini sedikit sebanyak telah berjaya melumpuhkan kumpulan Im Ggeokjeong. Dan, pada bulan pertama tahun lunar (1562), Im Ggeokjeong akhirnya telah berjaya ditangkap hidup-hidup di rumah seorang wanita tua, di Seoheung, wilayah Hwanghae. Dia telah dijatuhkan hukuman pancung bersama ahli-ahlinya yang lain.

Kesan dan signifikan penentangan Im Ggeokjeong

Penentangan Im Ggeokjeong menemui noktah setelah hampir tiga tahun berjuang dalam melawan pihak kerajaan. Pember0ntakannya adalah penolakan secara langsung terhadap kuasa yang dimiliki oleh kerajaan feudal pada waktu itu. Dan penentangan ini sebenarnya telah banyak mengejutkan dan menggoncang kasta yang memerintah serta mentadbir kerajaan.

Pember0ntakan yang dimulakan oleh Im Ggeokjeong ini juga adalah titik tolak pertama dalam pergerakan menentang sistem feudal dalam kerajaan oleh kelas bawahan. Meskipun dia tidak berjaya memberi kejayaan mutlak kepada rakyat kelas bawahan, namun ia cukup memberi semangat buat mereka dalam mengelakkan diri daripada terus menerus ditindas oleh pihak kelas atasan.

Kesimpulan

Apa yang dilakukan oleh Im Ggeokjeong dalam siri pember0ntakannya mungkin silap dari segi undang-undang, namun, dari sudut moralnya, ia telah berjaya membangkitkan semangat rakyat bawahan untuk menyedari akan hak mereka sebagai rakyat dalam kerajaan Joseon dan tidak membiarkan diri mereka menjadi mangsa golongan kelas atasan. Im Ggeokjeong bukan sekadar memulangkan semula harta milik rakyat bawahan, malah turut cuba menghapuskan diskriminasi serta kelas sosial dalam masyarakat waktu itu.

Rujukan

Han, S. K. (2014). The Rebellion of Im Ggeokjeong. In M. D. Shin (Ed.), Everyday Life in Joseon-Era Korea (p. 15). Leiden, Netherlands: Global Oriental.

Mimi. (2012). Social Strata of Joseon Dynasty. Retrieved March 5, 2020, from https://thetalkingcupboard.com/2012/09/03/social-strata-joseon-dynasty/

Shin, M. D., & Park, E. (2014). Everyday Life in Joseon-Era Korea. (M. D. Shin, Ed.). Leiden, Netherlands: Global Oriental. https://doi.org/10.1017/CBO9781107415324.00


Ayam Pegar Dan Peribahasa ‘Harapkan Pagar, Pagar Makan Padi’

Persoalan
‘pagar’ dan ‘pegar’ sering sahaja menjadi perbahasan yang tidak berkesudahan
antara penutur bahasa Melayu. Kewujudan pendapat tentang kesalahan
penterjemahan tulisan jawi menyebabkan wujud golongan yang mempertahankan
istilah ‘pegar’. Sebelum penggunaan istilah ‘pagar’ atau ‘pegar’ dibincangkan
dengan lebih lanjut dalam artikel ini, elok juga kiranya kita mengetahui serba
sedikit tentang ayam pegar.

Dalam majalah Dewan Kosmik, tulisan Jasmi Abdul dalam keluaran Mei 2015, ada menjelaskan perihal ayam pegar. Ayam pegar atau nama saintifiknya, Lopura ignita atau juga dikenali sebagai  Crested-Fireback Pheasant dikatakan sama saiz dengan ayam kampung. Walau bagaimanapun, ayam pegar diklasifikasikan dalam kumpulan Phesanidae iaitu sekumpulan dengan burung kuang raya, kuang cermin, kuang gunung, merah mata, dana yam hutan. Menurut kepercayaan orang dahulu, ayam pegar jantan digunakan untuk menjaga tanaman tuannya.

Namun begitu, bukti untuk penyataan ini
adalah kurang. Perkara yang lebih pasti ialah ayam pegar jantan yang dominan
bersifat sangat garang terutama pada musim mengawan. Ayam pegar jantan
menyerang sesiapa sahaja yang dianggap musuhnya, termsuklah tuannya sendiri
demi melindungi ayam-ayam pegar betina dan anak-anaknya yang sudah dewasa dan yang
sedang membesar.

Dari segi habitat, ayam pegar mendiami kawasan tanah pamah, terutamanya di kawasan lembangan sungai. Hutan tanah pamah yang masih dara ialah habitat utama bagi spesies ini. Kawasan yang banyak ditumbuhi pokok tepus dan ara amat sesuai didiami oleh spesies ini kerana ayam pegar sangat gemar akan buah hutan terutamanya buah ara nasi (Ficus benjamina) yang masak ranum dan jatuh ke tanah (berdasarkan pemerhatian yang dilakukan di Kuala Tahan, Taman Negara Pahang). Selain buah hutan, spesies teresterial ini juga mengais sampah atau daun kayu di atas tanah untuk mencari serangga, ulat, belalang, anai-anai, atau cacing tanah yang tersorok. Ayam pegar juga banyak di kawasan tanah gambut terutamanya di kawasan yang agak tinggi dan tidak ditenggelami air seperti di Rizab Hidupan Liar Sungai Dusun, Hutan Rizab Sungai Karang, Selangor dan kawasan hutan Rizab Pondok Tanjung, Perak.

Ayam pegar tidak seperti ayam kampung
yang boleh kita pelihara sesuka hati. Spesies burung liar ini dilindungi dengan
sepenuhnya oleh di bawah Akta Pemuliharaan Hidupan Liar Bilangan 76 tahun 2010.
Sesiapa yang didapati memelihara, memiliki, menangkap atau membunuh burung ini
akan didenda hingga RM50 000.00 atau tiga tahun penjara atau kedua-duanya
sekali di bawah Seksyen 64 Akta yang sama. Begitulah serba sedikit tentang ayam
pegar.

Apakah perkaitannya dengan peribahasa harapkan
pagar, pagar makan padi? Semua penerangan tentang ayam pegar dalam tiga
perenggan tadi tidak berkaitan dengan peribahasa ini. Penerangan itu sekadar
penerangan. Ada maklumat yang perlu kita ketahui juga tentang ayam pegar selain
membahaskan kewujudannya dalam peribahasa. Saya ingin mengajak para pembaca
menelusuri pertentangan pendapat berkenaan hal ini.

Ayam pegar dipelihara untuk menjaga padi daripada binatang-binatang perosak seperti burung dan tikus. Tetapi, ayam ini juga pemakan padi. Maksudnya: Seseorang yang kita terlalu percaya dan boleh diharapkan telah mengkhianati kita. Golongan yang berpendapat begini juga menyatakan bahawa adalah sesuatu yang sangat absurd jika kita membayangkan bahawa pesawah zaman dahulu membina pagar mengelilingi bendang.

Hingga kini pun tidak pernah kita lihat ada pagar yang dibina mengelilingi sawah. Mungkin juga pagar yang dimaksudkan ialah ‘pagar’ ghaib, yakni penjaga dari kalangan jin. Tetapi, jin pun tidak meminta padi sebagai upah, malah permintaannya lebih diva yakni pulut kuning, bertih, rokok daun, telur ayam dan syiling berjumlah suku (dua puluh lima sen).

Namun begitu, bangsa Melayu yang sangat terkenal dengan metafora, kiasan, simbol, tanda dan petanda ini tidak pernah memetik perkara ghaib untuk dijadikan peribahasa. Bangsa Melayu lazimnya memetik perkara yang zahir, yang nyata di mata untuk menggambarkan sesuatu yang batin, yang kasat mata. Begitu halusnya (seni) penelitian bangsa Melayu terhadap alam dan manusia.

Pendapat yang lain berkenaan hal ini adalah bersandarkan pada ejaan Jawi ke Rumi. Mereka berpendapat bahawa pada zaman dahulu ejaan perkataan pagar dan pegar sama, iaitu pa-ga-ra. Apabila perumpamaan itu disalin dalam tulisan Rumi, perkataan pegar bertukar menjadi pagar. Justeru, mereka menegaskan bahawa kesilapan penukaran daripada tulisan Jawi ke tulisan Rumi telah menyebabkan peribahasa ini salah berpuluh-puluh tahun lamanya. Segelintir yang mempunyai pemikiran yang terlalu ekstrem menyatakan bahawa kesilapan ini merupakan keculasan dan penyelewengan dalam kehalusan pepatah Melayu. Berhubung hal tersebut, belum ada dapatan sahih tentang peribahasa tersebut. Walaupun pendapat yang mengatakan peribahasa ‘harapkan pegar, pegar makan padi’ adalah betul tetapi tidak ada satu dapatan yang mengesahkannya. Perlu kita ingat peribahasa ialah warisan daripada zaman berzaman dan bentuknya tidak berubah walau diulang cetak berkali-kali. Mungkin juga ada benarnya pendapat yang mengatakan kesilapan ejaan berlaku sewaktu pemindahan teks daripada tulisan Jawi kepada tulisan Rumi tetapi tidak ada dapatan yang dapat mengesahkannya.

Pada 19 Februari 2012, Ketua Pengarah DBP, Profesor Dr. Haji Awang Sariyan yang dikenali sebagai Kembara Bahasa dalam komunikasi maya menyatakan, kajian awal DBP menunjukkan bahawa ejaan Jawi yang digunakan dalam buku-buku lama ialah pa-alif-ga-ra (pagar), bukannya pa-ga-ra (pegar). Jadi, alasan yang menyatakan perkataan pagar itu digunakan akibat kesilapan transkripsi tulisan Jawi kepada Rumi tertolak.

Kembara
Bahasa pula menegaskan bahawa perlakuan pagar dalam peribahasa itu
diperorangkan dengan berdasarkan gaya personifikasi (perorangan). Perorangan
bagi benda yang lain termasuklah “perigi mencari timba”, “lesung mencari antan”
dan “pancing makan umpan”. Pada hari yang sama, saya dan Kembara Bahasa meminta
pengendali laman itu untuk menyatakan sumber tulisannya.

Dalam
buku Ilmu Mengarang Melayu (1934) karangan Za’ba, Kitab Tikaman Bahasa (1934)
karangan Muhammad Adnan Muhammad Ariffin dan Kitab Kiliran Budi (1949) susunan
Paderi Shellabear terdapat perumpamaan “pagar makan padi”. Ketiga-tiga buku itu
bertulisan Jawi. Ejaan pagar dalam ketiga-tiga buku itu ialah pa-alif-ga-ra.

Ejaan pa-alif-ga-ra bagi masukan pagar terdapat dalam dua buah kamus bertulisan Jawi, iaitu Buku Katan Kamus Melayu (1936) karangan Haji Muhammad Said Haji Sulaiman dan Kamus Melayu(1948) susunan Shamsudin Mohd Yunus. Kedua-dua kamus ini mengandungi masukan pegar yang dieja pa-ga-ra.

Tegasnya, pada tahun 30-an dan 40-an itu masyarakat kita sudah membezakan pa-alif-ga-ra dengan pa-ga-ra. Masukan kamus dan ejaan dalam ketiga-tiga buku tadi membuktikan bahawa perkataan dalam perumpamaan itu ialah pagar dan bukannya pegar. Oleh sebab pengendali laman itu belum berjaya membuktikan bahawa perkataan pagar pernah ditulis pa-ga-ra dalam mana-mana buku lama bertulisan Jawi, maka pandangannya belum sah.

\Sehingga kini, sama ada ‘pagar’ ataupun ‘pegar’ masih belum diputuskan perkataan mana satu yang betul atau salah. Selama belum ada kesahihannya, adalah lebih baik jika kita tidak mengelirukan orang ramai terutama golongan pelajar tentang peribahasa tersebut. Setakat hari ini, pihak Dewan Bahasa dan Pustaka masih mengekalkan bentuk yang sedia ada, iaitu “Harapkan pagar, pagar makan padi.” kerana peribahasa  tersebut merupakan khazanah yang terakam sejak dahulu lagi, seperti yang terakam dalam Kamus Istimewa Peribahasa Melayu.

Saya yakin, pada masa usaha menukarkan ejaan dari tulisan Jawi ke tulisan Rumi pada masa dahulu itu tidak ada sedikit pun rasa atau niat dalam hati mereka yang terlibat untuk menyelewengkan makna tersurat dan tersirat peribahasa tinggalan nenek moyang kita. Memiliki pendapat itu tidak salah namun elakkan pendapat yang terlalu ekstrem hingga boleh menimbulkan tuduhan. Sama ada ‘pagar’ ataupun ‘pegar’, maksud peribahasa itu tetap juga sama. Betulkan?

RUJUKAN:

1.    Jasmi Abdul, Ayam Pegar Makan Padi?, Dewan
Kosmik, Mei 2015, Dewan Bahasa dan Pustaka, Kuala Lumpur.

2.  Nota Bahasa Kebangsaan A.  http://bahasamelayukini.blogspot.com/2016/11/pagar-vs-pegar.html

3.         Esei Bahasa Jiwa Seni Melayu. http://www.dailyseni.com/v4/esei-bahasa-jiwa-seni-melayu/

4.        Mewah bahasa: ‘Harapkan pegar, pegar makan padi’. Dr Nor Hisham Osman. Berita Harian 11-January-2012.  https://umlib.um.edu.my/newscut_details.asp?cutid=4925

5.        Laman Web DBP.  http://prpm.dbp.gov.my/Cari1?keyword=Harapkan+pagar+pagar+makan+padi&d=175768&


Hijrah: Bermulanya Sebuah Kejayaan

1. Seorang sahabat, Maimun bin Mahran mendatangi Khalifah Umar dan menunjukkan beberapa helaian dokumen tentang sebuah kesepakatan antara dua orang pihak. Di dalam dokumen terbabit hanya menyatakan penanggalan bulan Syaaban. Khalifah Umar tidak dapat memastikan apakah ia bulan Syaaban tahun lepas atau bulan Syabaan tahun ini.

2. Khalifah kedua Khulafa ar-Rasyidin, Saidina Umar al-Khattab r.a duduk resah dalam sebuah pertemuan dengan para sahabat dan orang kanan yang menguruskan pemerintahannya. Masalah mula timbul dalam menguruskan beberapa catatan dokumen rasmi negara. Ia bermula setelah sepucuk surat dari gabenor wilayah Kufah dan Basrah iaitu Abu Musa al-Asyari r.a yang menyatakan permasalahan dalam memahami surat-surat yang beliau terima dari Khalifah Umar.

Dalam isi suratnya, Abu Musa mengatakan bahawasanya sulit ke atasnya untuk memahami apakah surat di dalam tersebut menyatakan bulan Syabaan tahun ini atau tahun sebelumnya, kerana pada masa tersebut segala pengurusan dalam pemerintahan Khulafa ar-Rasyidin hanya berpandukan pada bulan sahaja dan tiadanya catatan tahun.

Khalifah Umar al-Khattab perlu menyelesaikan masalah ini dengan secepatnya sebelum ia menjadi semakin parah dalam menguruskan pentabiran negaranya. Banyak cadangan dan usulan yang diberikan oleh para sahabat dan orang kanannya dan akhirnya usulan sistem inilah yang diterima oleh Khalifah Umar lalu ia digunakan sehingga ke hari ini. Antara usulan para sahabat adalah:

1. Menjadikan peristiwa kelahiran Rasulullah saw untuk sebagai permulaan tahun dalam sistem kalendar Islam.

2. Mengambil inisiatif dengan memakai guna sistem kalendar Romawi iaitu kalendar Masihi.

3. Menerapkan sistem kalendar Parsi iaitu Gahshomariye Irani.

4. Mengenangkan peristiwa Hijrah Rasulullah saw bersama Abu Bakar as-Siddiq r.a keluar daripada kota Mekah menuju ke kota Madinah..

Usulan keempat inilah yang diterima dan digunapakai oleh Khalifah Umar al-Khattab. Jadi, siapakah yang mengusulkan usulan terbabit?

Beliau adalah menantu kesayangan Rasulullah saw dan bakal khalifah keempat dalam pemerintahan Khulafa ar-Rasyidin iaitu Saidina Ali bin Abu Thalib r.a.

Sebenarnya peristiwa hijrah Rasulullah saw yang keluar daripada bumi Mekah menuju ke bumi Yathrib atau kota Madinah berlaku dalam bulan Rabiul Awal 1 Hijrah bukan dalam bulan Muharram 1 Hijrah.

Mengapa bulan Muharram dijadikan sebagai pembuka tahun kalendar Hijrah dan bukannya bukan Rabiul Awal oleh Khalifah Umar al-Khattab?

Ini adalah kerana Khalifah Umar hanya mahu menyelesaikan permasalahan dalam penetapan tahun sahaja dan beliau tidak mahu merombak ataupun mengubah sistem penanggalan 12 bulan yang sudah diamalkan oleh masyarakat Arab sekian lamanya sebelum kedatangan agama Islam. Walaupun bulan Rabiul Awal tidak dijadikan sebagai pembuka tahun kalendar Hijrah tetapi peristiwa Hijrah Rasulullah saw dijadikan sebagai sandaran utama untuk umat Islam memulakan tahun baharu mereka sebagai sebuah perpindahan baharu dalam kehidupan pada bulan Muharram.

Jadi, apakah sejarah disebalik nama-nama 12 bulan tersebut sehinggakan Khalifah Umar al-Khattab tidak mahu mengubah mahupun merombak penanggalannya?

1. MUHARRAM.

Sebelum kedatangan agama Islam, para pemimpin kabilah Arab bersepakat menjadikan bulan Muharram sebagai bulan yang diharamkan ke atas mereka untuk berperang sesama sendiri. Sudah jelas kita mengetahui, para kabilah Arab kerap berperang demi merebutkan sesebuah kawasan mahupun menuntut bela jika berlaku perselisihan faham diantara para kabilah yang terbabit. Bulan Muharram juga dikenali sebagai bulan Ras Sannah iaitu bulan yang dimana berakhirnya musim panas yang selalunya berketepatan dalam bulan September dalam kalendar Masihi.

2. SAFAR.

Diambil daripada perkataan Arab yang didalam bahasa Melayu ianya bermaksud kuning. Pada waktu ini, sudah memasuki musim gugur. Daun-daun yang berada pada pokok mula berubah warna kekuningan. Riwayat lain menyatakan pada bulan ini, para kabilah Arab keluar meninggalkan rumah untuk berperang setelah sebulan lamanya (Muharram) menahan nafsu untuk mengangkat senjata.

3. RABIUL AWAL.

Rabiul pula adalah sebuah perkataan daripada bahasa Arab yang bermaksud ‘gugur’. Awal pula merujuk pada masa ini, daun-daun di pokok sudah mula berguguran dan jatuh ke bumi. Ianya adalah pertengahan musim luruh atau memasuki bulan November dalam kaledar Masihi.

4. RABIUL AKHIR.

Dalam bulan ini, musim luruh sudah memasuki ke penghujungnya (akhir) dan akan bermulanya musim sejuk.

5. JAMADIL AWAL.

Perkataan bahasa Arab, Jamadil adalah jamak daripada perkataan Jumad yang membawa maksud ‘membeku’. Pada bulan ini, sudah bermulanya (awal) memasuki musim sejuk atau berketepatan bulan Januari.

6. JAMADIL AKHIR.

Memasuki bulan yang dimana pengakhiran kepada musim sejuk. Ianya berada dalam bulan Februari.

7. RAJAB.

Rajab membawa maksud ‘mencairnya salji’. Dalam bulan ini, musim sejuk sudah berlalu dan menunggu ketibaan musim panas. Ais dan salji yang berada di gunung mula mencair dan memenuhi paras air sungai. Ianya berada dalam bulan Mac.

8. SYAABAN.

Syabaan daripada perkataan Syi’ib yang membawa maksud ‘lembah’. Kenapa lembah? Kerana pada masa ini, masyarakat Arab sudah mula keluar dari rumah dan turun ke lembah-lembah untuk bercucuk tanam mahupun menternak haiwan. Pada masa ini, sudah memasuki musim panas dan ianya berada dalam bulan April.

9. RAMADHAN.

Ramadhan yang membawa maksud ‘membakar kulit’ kerana pada masa ini musim panas sudah mencapai ke tahap fasa permulaan yang panas sehingga membakar kulit. Dalam bulan ini, umat Islam diwajibkan untuk menunaikan ibadah puasa selama sebulan. Ianya selalu jatuh pada bulan Mei.

10. SYAWAL.

Syawal yang membawa maksud ‘kemuncak’ atau ‘peningkatan’. Pada bulan ini, musim panas sudah sampai ke tahap tertinggi. Dalam bulan ini, umat Islam meraikan kemenangan mereka pada tanggal 1 Syawal setelah mengerjakan ibadah puasa wajib selama sebulan dalam bulan Ramadhan. Perayaan ini simbolik melambangkan ketaatan seorang penganut agama Islam dalam meraikan kemenangannya mengalahkan nafsu makan, minum dan bersetubuh (suami-isteri) pada siang hari selama sebulan. Ianya selalu jatuh pada bulan Jun.

11. DZULQOIDAH.

Qoidah diambil dairpada perkataan Qoid yang membawa maksud ‘duduk’ atau ‘menetap’. Pada bulan ini, masyarakat Arab lebih suka berada di dalam rumah berbanding keluar berperang mahupun bermusafir kerana pada waktu ini musim panas terus-menerus membahang. Ianya jatuh pada bulan Julai.

12. DZULHIJJAH.

Bulan yang ditunggu-tunggu oleh masyarakat Arab untuk melaksanakan haji di Mekah sebagaimana ajaran daripada Nabi Ibrahim a.s. Ibadah haji masih diteruskan oleh umat Islam sehingga kini. Pada masa ini, bulan Dzulhijjah selalunya jatuh pada dalam bulan Ogos.

Walaupun terdapat lagi pelbagai riwayat tentang sejarah kemunculan nama-nama dalam bulan Islam mengikut daripada ahli bahasa, sejarah dan tafsir, tetapi perlu kita ketahui khususnya penganut agama Islam yang penciptaan kalendar Hijrah bukan sahaja melambangkan sistem kalendar milik kita bahkan ianya merupakan sebuah detik kejayaan ke atas umat Islam dalam menghayati apakah sebenarnya makna disebalik sebuah perkataan dan peristiwa Hijrah Rasulullah saw. Sebagaimana yang dikatakan Saidina Ali bin Abu Thalib berkaitan usulannya dalam menetapkan peristiwa hijrah dalam penciptaan kalendar Hijrah adalah seperti berikut:

1. Di dalam al-Quran, terdapat banyak ayat yang menyebutkan tentang perhargaan Allah swt kepada golongan Muhajirin (orang Islam Mekah yang terlibat dalam peristiwa Hijrah) dengan gelaran ‘al-ladzina hajaru’.

2. Umat Islam mula membina sistem kemasyarakatan dan negara setelah peristiwa Hijrah.

3. Umat Islam disarankan selalu mempunyai nilai dalam diri untuk selalu berhijrah atau berpindah ke sesuatu peribadi dan perjuangan yang lebih baik di dalam kehidupan.

Maka pada tahun 638 Masihi berketepatan pada tahun 17 Hijrah, lahirlah sebuah kalendar untuk umat Islam yang dirasmikan sendiri oleh Khalifah Umar al-Khattab.

KALENDAR HIJRAH.

Wallahu’alam.

Sumber rujukan:

1. Al Masyhuur fii Asma’il Ayyam was Syuhur oleh Syeikh ‘Alamud Diin As Sakhowi.

2. Tafsir Ibnu Katsir oleh Ibnu Katsir (4: 128-129).

3. Al Mufashhal fii Tarikh al ‘Arab Qabla Al Islam oleh Jawad Ali.

– TAMAT –


Saya Tidak Tahu: Tanda Kehebatan Imam Malik

Ini adalah perkataan yang menggambarkan kehebatan sifat tawadu’ Imam negeri Hijrah, Imam Malik bin Anas Radiyallāhu’anhu.

Sikap kehati-hatian Imam Malik ini wajar dicontohi oleh kita apabila berhadapan dengan situasi yang kita tidak ada ilmu untuk berkomentar.

Daripada Imam ‘Abdur Rahman bin Mahdi, guru kepada Imam Ahmad bin Hanbal radiyallāhu’anhuma beliau menceritakan bahawa suatu ketika ada seseorang yang mengembara selama 6 bulan lamanya untuk bertemu Imam Malik dan meminta fatwa daripada beliau.

Setibanya di Madinah, dan ia selesai menanyakan kepada Imam Malik soalan-soalannya, Imam Malik hanya menjawab; “Saya tidak tahu”.

Orang itu kemudian bertanya kepada Imam Malik; “Saya ini berjalan jauh-jauh menanyakan permasalahan dari orang-orang di negeri saya, kepada tuan, maka itu sahaja jawapan tuan? Apa yang akan saya katakan kepada mereka nanti?”

Imam Malik menjawab; “Katakan kepada mereka bahawa Malik bin Anas tidak tahu jawapannya.”

Berkata Al Haitham bin Jamil; “Aku mendengar ketika Imam Malik ditanyakan dengan 48 soalan dan 32 daripadanya dijawab oleh beliau dengan :”Aku tidak tahu”.

Berkata Khalid bin Khidasy; “Aku bertanyakan kepada Imam Malik 40 soalan dan beliau tidak memberikan jawapan melainkan kepada 5 masalah sahaja”.

Justeru penting sikap ini bagi seorang penuntut ilmu mahupun orang yang ditanyakan sesuatu permasalahan bersikap jujur apabila sememangnya tidak mengetahui sesuatu hal tanpa memandai-mandai mengeluarkan pendapat tanpa landasan ilmu.

Kata Khalifah ‘Umar bin ‘Abdul ‘Aziz radiyallāhu’anhu; “Orang yang tidak segan mengatakan “Aku tidak tahu” sungguh telah beroleh sebahagian daripada ilmu”

Sekian sekadar catatan malam untuk diri sendiri dan rakan-rakan sekalian.

Semoga Allah berikan kita kefahaman ilmu.

RUJUKAN:
1. Al Bayan wa At-Tabyin
2. Siyaar A’lam An-Nubala’
3. Silsilah Masabih Al Huda.


Nordin Ahmad: Pelakon Filem Melayu Paling Jantan

Nordin Ahmad ialah pelakon lelaki paling jantan dalam sejarah perfileman Malaysia. Beliau memiliki aura keperwiraan Melayu tulen. Mutu lakonannya juga berada dalam kelas yang tersendiri.

Nordin bin Ahmad dilahirkan di Kampung Kota, Permatang Pasir, Pulau Pinang pada 4 Ogos 1929. Ketika membesar, Nordin disifatkan sebagai seorang kanak-kanak yang pendiam dan kurang bergaul dengan anak-anak kampung yang lain.

Di zaman kanak-kanaknya, Nordin gemar menonton wayang gambar dan opera Cina. Apabila pulang ke rumah, beliau akan meniru aksi yang baru ditontonnya itu. Watak yang sangat digemarinya ketika itu ialah Zorro dan Tarzan.

Nordin berusia 13 tahun ketika Perang Dunia Kedua meletus. Ketika itu, beliau baru saja tamat sekolah rendah. Beliau kemudiannya bekerja sebagai buruh di sebuah lapangan terbang di Pulau Pinang untuk menyara kehidupannya.

Nordin dibawa ke Singapura oleh tentera Jepun yang berundur setelah British kembali ke Tanah Melayu. Di Singapura, Nordin bekerja sebagai tukang masak di pengkalan tentera sehingga pihak Jepun menyerah kalah pada tahun 1945. Beliau kemudiannya menjadi kerani di sebuah pejabat.

Timbulnya minat Nordin Ahmad untuk menjadi anak wayang adalah ketika dia terbaca satu iklan pencarian bakat baharu di studio Jalan Ampas dalam surat khabar Utusan Melayu.

Kali pertama Nordin Ahmad muncul di layar perak ialah menerusi filem Juwita (1951) sebagai pelakon extra. Di dalam filem itu, Nordin Ahmad memegang peranan sebagai pegawai polis dan menuturkan beberapa patah dialog.

Pada tahun 1952, Nordin Ahmad terpilih untuk menjadi hero filem Permata Di-Perlimbahan yang diarahkan oleh Haji Mahadi. Beliau digandingkan dengan seorang lagi pelakon baharu ketika itu iaitu Maria Menado.

Walau bagaimanapun, filem itu tidak mendapat sambutan dan gagal melonjakkan nama Nordin Ahmad sebagai hero filem Melayu. Beliau kemudiannya sering berperanan sebagai penjahat dalam filem-filem terbitan studio Jalan Ampas seperti Chemburu, Ibu, Panggilan Pulau dan Abu Hassan Penchuri.

Nordin Ahmad berasa sedih dan malu kerana lakonannya sebagai watak jahat sering dibayangi pelakon seperti Salleh Kamil dan A. Rahim.

Sampai satu masa, Nordin dah fikir untuk berhenti berlakon kerana terlalu kecewa dengan perjalanan kerjayanya. Tapi P.Ramlee menyuruh Nordin bersabar dan memberi kata perangsang kepadanya.

Kata P.Ramlee: “Nordin Ahmad seorang pelakon berbakat besar tapi belum menemui sentuhannya”.

Pada tahun 1956, P.Ramlee mengarahkan filem keduanya iaitu Semerah Padi. Di sinilah Nordin Ahmad menemui kekuatannya dan mula menyinar sebagai pelakon. P.Ramlee sengaja meletak nama Nordin Ahmad di atas sekali pada credit title filem itu untuk menaikkan nama sahabatnya.

Filem Semerah Padi mendapat sambutan hangat daripada penonton ketika ditayangkan di panggung. Mulai saat itu, nama Nordin Ahmad sering disebut-sebut oleh peminat sebagai hero Melayu sejati.

Komen Nordin Ahmad: “..P.Ramlee berhak berkongsi kejayaan dengan saya kerana beliaulah orang yang menjadikan kerjaya saya daripada gelap kepada terang.”

Pada tahun 1957, Nordin Ahmad mendapat tawaran yang lebih baik dari studio Cathay Keris. P.Ramlee merestui pemergian sahabatnya itu dengan berkata: “Pergilah sahabatku. Tidak ada apa yang lebih baik dapat kuberikan padamu di sini”.

Di Cathay Keris, Nordin Ahmad menjadi pelakon lelaki yang menerima bayaran gaji paling mahal ketika itu dengan bayaran sebanyak $800 tidak termasuk bonus sekiranya filem lakonannya mendapat kutipan box office. Di sinilah karisma Nordin Ahmad sebagai pelakon semakin terserlah.

Semasa di Cathay Keris, Nordin Ahmad lebih cenderung untuk berlakon dalam filem-filem yang bercorak purbawara. Di sinilah kita dapat lihat Nordin Ahmad mampu menterjemahkan setiap watak yang diberikan kepadanya dengan sangat baik.

Mungkin ramai yang tak tahu, Nordin Ahmad seorang pelakon yang tidak gemar bersosial. Beliau hanya akan pergi ke majlis-majlis rasmi Cathay Keris sahaja sekiranya perlu. Beliau lebih gemar duduk di rumah untuk menghafal skrip dan berlatih berlakon di hadapan cermin.

Pasangan paling idealnya di layar perak ialah Latifah Omar. Mereka telah digandingkan dalam filem2 berikut:

1. Hang Jebat (1961)
2. Lanchang Kuning (1962)
3. Laila Majnun (1962)
4. Chuchu Datok Merah (1963)
5. Gul Bakawali (1963)
6. Patong Chendana (1965)
7. Gurindam Jiwa (1966)

Berlakon di samping Nordin Ahmad banyak meninggalkan kesan di hati Latifah Omar. Menurutnya, Nordin seorang lelaki yang mempunyai budi bahasa yang tinggi dan tutur katanya lembut itu amat menyenangkan hatinya.

Kata Latifah Omar: “Apabila difikirkan balik, semua filem yang saya lakonkan dengan Nordin Ahmad, saya suka. Tidak ada pelakon lelaki lain sehebat Nordin Ahmad.”

Nordin Ahmad juga pernah menjadi pengarah filem. Antara filem2 arahannya:

Wan Perkasa (1964)
Kaseh Ibu (1965)
Naga Tasek Chini (1966)
Playboy (1967)
Kekaseh (1968)
Si-Murai (1968)
Mat Lanon (1968) bersama Mat Sentol
Nafsu Belia (1969)
Keranda Berdarah (1969)
Lobang Nuraka (1970)

Nordin Ahmad berkahwin dengan Salmah Ibrahim. Mereka mempunyai 3 orang anak iaitu Asmah, Tuah dan Hasnor. Beliau sangat menyayangi anak lelakinya, Tuah. Mereka sering menonton wayang bersama-sama sekiranya Nordin tidak ada penggambaran filem.

Nordin Ahmad meninggal dunia pada 15 Jun 1971 ketika berusia 42 tahun di Hospital Besar Singapura akibat demam kuning. Jenazahnya dikebumikan di Tanah Perkuburan Islam Bedok, Singapura. Semoga rohnya dicucuri rahmat dan dihimpunkan bersama orang-orang yang beriman.


Mengingati Seniman HM Busra

Di dalam sesebuah filem, watak sampingan amat penting untuk menyerikan sesebuah filem itu dan juga sebagai alat sokongan agar sesebuah mesej di dalam filem itu dapat difahami oleh penonton.

Baru-baru ini, tular seseorang dari pihak pengurusan Le Tour De Langkawi (LTDL) dikaitkan dengan rupanya. Rata-rata Netizen menyamakan beliau dengan seorang pelakon pembantu yang terkenal semasa era kegemilangan perfileman Melayu di Singapura, iaitu seniman H.M Busra

HM Busra atau nama sebenarnya Mohamed Busra Bin Hashim merupakan anak jati Semenyih, Selangor. Beliau telah dilahirkan pada 1933. Sekitar 1950an, beliau telah ke Singapura dan bekerja sebagai pekerja am di Studio Jalan Ampas.

Pada 1953, beliau diberi peluang untuk berlakon sebagai pelakon tambahan di dalam filem Ayer Mata. Sejak daripada itu, beliau terus diberi peluang untuk berlakon did alam filem-filem keluaran Studio Jalan Ampas.

Walaupun beliau sering membawa watak kecil, namun watak beliau sentiasa diingati hingga ke hari ini. Antara watak beliau yang ikonik semestinya watak lelaki yang bermain trumpet dan membuat bising sewaktu Bujang Lapok membaca skrip.

Beliau terus menerus berlakon di dalam kebanyakan filem keluaran Jalan Ampas sehinggalah studio ditutup pada 1967.

Setelah studio ditutup, beliau pulang semula ke Semenyih dan memulakan perniagaan membuat kicap dan menternak ayam.

Dalam kesibukan beliau sebagai peniaga beliau sempat mengarahkan sebuah filem yang berjudul Dunia Terbalik yang mana filem ini sebagai debut buat 4lmarhumah Julie Dahlan di dalam arena filem negara.

Selain itu, beliau juga sempat berlakon di dalam filem Langit Tidak Selalu Cerah. Menerusi filem itu, Busra telah tercalon bagi Anugerah Pelawak Terbaik semasa Pesta FilemMalaysia ke-2.

Ketika malam berlangsungnya Pesta Filem Malaysia ke-2 yang diadakan di Stadium Negara, Kuala Lumpur, HM Busra hadir pada malam itu dan terpaksa pulang awal kerana kepenatan.

Beliau memaklumkan perkara tersebut kepada Seniman S. Sudarmadji yang duduk di sebelahnya.

Setelah majlis tamat, ketika hendak pulang, S.Sudarmadji ternampak kereta milik HM Busra tersadai di persimpangan Jalan Loke Yew. S. Sudarmadji merapati kereta tersebut dan mendapati HM Busra dalam keadaan n4zak. Sudarmadji segera mendapatkan ambulan.

Namun, sekembalinya beliau ke kereta Busra, beliau mendapati HM Busra telah menghembu5kan n4fasnya yang terakhir. Apabila pihak keluarga HM Busra mengetahui berita ini, kakaknya terkejut dan men1nggal dunia serta – merta. All4hyarham HM Busra kemudian dik3bumikan bersama kakaknya di Tanah Perkub0ran Islam

Semenyih. All4hyarham yang meningg4l ketika usia 48 tahun meningg4lkan seorang balu dan 5 orang anak.


Perhubungan Khalifah Abbasiyah-Dinasti Tang

Semua sedia maklum selepas kejatuhan kerajaan Bani Umayyah pada tahun 750 Masihi, peranan khalifah digalas oleh pengasas kerajaan Bani Abbasiyah Abu Abbas al-Saffah. Kerajaan itu meneruskan kesinambungan pemerintahan khalifah dengan memindahkan pusat pentadbiran dari Damsyik ke Baghdad dan bertanggungjawab mencetuskan satu era yang dikenali sebagai Era Keemasan Islam. Tetapi bagaimana interaksi mereka dengan kerajaan-kerajaan luar seperti China?

Abbasiyah dan Tang

Tatkala kerajaan Bani Abbasiyah sedang sibuk membina asas pemerintahan mereka di Timur Tengah, lain pula kisahnya di China. Ketika itu, Kota Larangan dikuasai oleh maharaja-maharaja dari Dinasti Tang. Para sejarawan berpandangan era dinasti tersebut merupakan era emas Tamadun China. Dari segi wilayah sahaja, Dinasti Tang mengatasi keluasan wilayah yang diperoleh oleh Dinasti Han dengan populasi seramai 50 juta orang. Dengan bilangan penduduk sedemikian, ini memudahkan dinasti berkenaan mengumpul kekuatan tentera yang berjumlah ribuan orang terdiri daripada tentera profesional dan khidmat kerahan tentera.

Sebelum kedua-dua kerajaan ini bertembung dalam Perang Talas yang berlaku pada tahun 751 Masihi, kedua-dua kerajaan sudah mula masuk ke Asia Tengah. Kerajaan Abbasiyah semasa era khalifah al-Saffah menawan satu demi satu kota yang terletak di Laluan Sutera dan pada tahun 750 Masihi, mereka sudah memasuki wilayah Transoxania (Uzbekistan moden). Sementara Dinasti Tang pula menggunakan pengaruh mereka di kota-kota dalam lingkungan empayar mereka seperti perjanjian perdagangan dan perjanjian perlindungan dengan pemerintah tempatan. Walaupun mereka berupaya menggerakkan bala tentera untuk operasi ketenteraan berskala besar tetapi itu dianggap sesuatu yang tidak perlu. Tidak lama selepas itu, China juga sudah memasuki wilayah Transoxania dan pertembungan antara kedua-dua kerajaan dianggap sesuatu yang tidak boleh dielakkan.

Jika ada menyangka China tiada rekod tentang pertemuan dengan orang Arab dan orang Islam, anda salah. Interaksi antara kerajaan Islam dengan China sudah bermula semasa era Khulafa’ Ar-Rashidin lagi. Semasa era Uthman bin Affan r.a, beliau menghantar sekumpulan sahabat diketuai Saad bin Abi Waqqas ke China pada tahun 650 Masihi semasa pemerintahan Maharaja Gaozong dari Dinasti Tang. Semasa pemerintahan Bani Umayyah pula, mereka menghantar duta ke China sebagai wakil khalifah pada tahun 713 Masihi. Rekod-rekod China menggelar duta tersebut sebagai Dashi. Dan beberapa tahun sebelum kejatuhan kerajaan Bani Umayyah dan kebangkitan Abbasiyah di bawah kepimpinan al-Saffah dan Abu Muslim al-Khurasani, sebuah masjid di Xian dibina dengan gelaran Masjid Agung Xian pada tahun 742 Masihi.

Perang Talas

Pertembungan kedua-dua kerajaan ini bukan atas sebab konflik kepentingan tetapi lebih kepada naluri manusia yang bijak melihat kesempatan di hadapan mata. Pada tahun di mana al-Saffah menjadi khalifah, wujud konflik antara dua kerajaan kecil iaitu Ferghana dan Chech. Ferghana yang tertekan dengan ancaman Chech mendapatkan bantuan dari Dinasti Tang dan bantuan tersebut muncul dalam bentuk seorang panglima tentera Tang yang membunuh Raja Chech. Putera raja Chech berjaya melarikan diri dan mendapatkan bantuan kerajaan Abbasiyah untuk mendapatkan semula kerajaannya. Bagi al-Saffah, ini satu peluang menafikan kekuasaan China di Asia Tengah.

Justeru, baginda mengarahkan orang kepercayaan baginda al-Khurasani ke Transoxania dan bergabung dengan tentera yang diketuai Ziyad bin Salih untuk memerangi kedudukan tentera Tang. Bagaimanapun, wujud perdebatan tentang jumlah sebenar tentera kedua-dua belah pihak di mana angka tentera Tang dikatakan berjumlah 30,000 hingga 100,000 orang. Sementara rekod China pula menyatakan tentera Abbasiyah seramai 200,000 orang namun bilangan tersebut dianggap berlebih-lebihan. Tetapi boleh dinyatakan secara jelas bahawa bilangan tentera Abbasiyah melebihi tentera Tang di medan perang.

Pada bulan Julai 751 Masihi, tentera Abbasiyah menyerang kedudukan tentera Tang di tebing Sungai Talas dengan kemenangan menyebelahi tentera Ziyad dan al-Khurasani. Rekod-rekod China menyalahkan kekalahan Tang pada pembelotan tentera-tentera upahan dari etnik Karluk yang menyebelahi tentera Abbasiyah. Tetapi itu sama sekali tidak mendedahkan hubungan tentera Karluk yang sudah bersekutu dengan tentera Abbasiyah sejak dari awal (berkemungkinan dari hubungan mereka dengan al-Khurasani) dan tidak pernah berpura-pura menyebelahi Dinasti Tang. Justeru, tidaklah mengejutkan sekiranya kisah pengkhianatan ini sebenarnya hanyalah cerita samaran sebagai cara untuk menutup kekalahan memalukan mereka. Daripada angkatan Tang yang berperang di Talas, hanya 2,000 tentera saja yang terselamat dan berjaya melarikan diri ke China. Mana-mana yang tidak bernasib baik menjadi tawanan perang angkatan Abbasiyah.

Hubungan Abbasiyah-Tang pasca-Talas

Bagaimanapun, Perang Talas bukan bermakna permulaan kepada permusuhan antara Abbasiyah dengan Dinasti Tang. Ini kerana kedua-duanya meraih keuntungan dari urusan perdagangan yang berlaku di Laluan Sutera dan perkara terakhir yang dimahukan ialah peperangan yang menjejaskan kestabilan perniagaan dan perdagangan yang berlaku di laluan berkenaan. Dan dengan kedua-dua kerajaan berkenaan kurang arif dengan keadaan muka bumi dan demografi Asia Tengah, lebih baik kedua-duanya berdamai demi kepentingan jangka panjang.

Walaupun wujud rancangan dari Dinasti Tang untuk membalas kekalahan mereka di Talas, rancangan tersebut musnah sekelip mata atas satu sebab: Pemberontakan An-Shi/An-Lushan yang berlaku pada tahun 755 Masihi. Dinasti Tang memerlukan semua tentera bagi menamatkan pemberontakan termasuk mendapatkan bantuan dari bekas musuh mereka. Abu Jaafar al-Mansur, pengganti al-Saffah menerima permohonan bantuan Tang dan menggerakkan 4,000 tentera untuk membantu dinasti berkenaan menamatkan pemberontakan. Selepas pemberontakan tersebut ditamatkan, tentera-tentera ini diberi kebenaran untuk bermastautin di China. Tentera-tentera ini berkahwin dengan wanita-wanita tempatan dan mula membentuk komuniti Muslim pertama di negara berkenaan.

Dan secara tidak langsung, kejayaan tentera Abbasiyah di Talas turut membuka ruang kepada pengetahuan penghasilan kertas. Wujud satu legenda ada sekumpulan artisan yang menjadi sebahagian daripada tawanan perang Abbasiyah pasca-Perang Talas. Melalui golongan artisan ini, kerajaan Abbasiyah mendapat akses maklumat penghasilan kertas dan sejak itu, maklumat yang dianggap rahsia tersebut tersebar luas ke setiap penjuru empayar Abbasiyah. Tiada siapa tahu bagaimana ilmu penghasilan kertas ini timbul di Timur Tengah tetapi ia membawa kepada penubuhan kilang-kilang kertas di rantau berkenaan. Dan antara teks-teks yang diterjemah cendekiawan-cendekiawan ketika itu ialah teks-teks ilmu dari Yunani dan Rom. Secara tidak langsung, ia sebenarnya menjadi benih kepada permulaan Zaman Renaissance di Eropah dan ini turut ditambah melalui penciptaan mesin pencetak, satu evolusi dari kaedah penghasilan kertas China.

Catatan Arab tentang Dinasti Tang

Semasa era al-Mansur, baginda pernah berdiri di tebing Sungai Tigris dan mengisytiharkan, “Inilah Sungai Tigris dan tiada apa yang dapat menghalang antara ini dengan China!” Kapal-kapal dagang Arab mula berlayar keluar ke Timur pada musim angin bertiup sebelah Timur dan kembali semula semasa musim mawsim atau monsun. Terminal utama para pedagang Arab ialah bandar pelabuhan Siraf di Iran hari ini. Dari situ, kapal-kapal ini akan bergerak ke Suhar atau Muscat, Oman dan meneruskan perjalanan ke India, Kepulauan Nusantara dan akhir sekali Khanfu atau Guangzhou. Rekod-rekod China menggelar laluan maritim ke Iraq dan ibu kota Abbasiyah, Baghdad sebagai Bangda.

Semasa era Abbasiyah, pengembara-pengembara Arab seperti Abu Zayd al-Sirafi mengembara ke negara-negara yang jauh termasuk China. Dan semasa berada di sana, al-Sirafi membuat beberapa pemerhatian. China menurut beliau merupakan sebuah masyarakat yang tersusun dari segi struktur sosialnya dan mematuhi undang-undang negara. Dinasti Tang yang memerintah ketika itu amat mengambil berat soal kebajikan rakyatnya sehinggakan mana-mana rakyat miskin yang sakit dibayar kos perubatannya dari perbendaharaan negara.

Selain itu, warga China hanya perlu membayar cukai apabila usia mereka mencecah 18 tahun. Golongan warga emas pula tidak dikenakan sebarang cukai oleh pihak pemerintah tetapi menerima pencen. Setiap bandar di China mempunyai sekolah dan kanak-kanak miskin diberi makan menggunakan perbendaharaan negara. Dan menurut al-Sirafi, setiap warga China tanpa mengira umur atau tahap kekayaan diajar untuk membaca dan menulis. Beliau turut memuji aspek pentadbiran Dinasti Tang yang bersifat adil dan bersedia menghukum sesiapa saja yang melakukan kesalahan walaupun pesalah merupakan mempunyai status tinggi dalam masyarakat.

Al-Sirafi dalam catatannya turut menunjukkan China meraih kekayaan menerusi cukai dan hak penjualan eksklusif garam dan teh. Orang Arab tidak tahu tentang kewujudan teh sehinggalah mereka mengembara ke China. Dalam catatannya, beliau menggambarkan teh sebagai satu tumbuhan di mana mereka meminumnya dengan air panas dan ia dijual di setiap bandar dengan sejumlah besar wang. Bagi menyediakan teh tersebut, air akan dijerang sehingga panas sebelum daun-daun teh dicampakkan ke dalam air tersebut. Masyarakat China mengganggap teh merupakan penawar bagi setiap penyakit yang dihadapi mereka. Pengembara-pengembara Arab turut merasa kagum dengan kreativiti masyarakat China terutama dari segi industri mereka.

Namun, tidak semua perkara yang dilakukan masyarakat China menyenangkan pengembara-pengembara Arab. Mereka merasa pelik dengan tabiat kebersihan warga China yang hanya menggunakan kertas untuk membersihkan punggung mereka selepas membuang air besar. Selain itu, mereka juga merasa hairan dengan kecenderungan seksual sesetengah anggota masyarakat China seperti mengadakan hubungan kelamin walaupun pasangan mengalami haid dan industri pelacuran yang wujud ketika itu.

SUMBER


Ketupat Dan Lemang Menjadi Bukti Betapa Bijaknya Orang Melayu

Bila tiba hari raya, semua insan bergembira. Ketupat dan lemang akan menjadi menu wajib untuk dimakan bersama keluarga dan dihidang kepada tetamu. Tapi nak buat lemang dan ketupat memang cukup renyah sebab perlukan banyak bahan. Macam ketupat, nak kena kait daun kelapa lepas tu anyam sampai jadi bentuk segi tiga. Lemang pula kena cari buluh dekat hutang dan daun pisang jiran sebelah. Nak bakar pula, kena pastikan lemang tersebut tak lebih masak ataupun terkurang. Kalau tidak, lemang akan jadi keras ataupun lembik dan terus hilang mood nak makan.

Persoalannya kenapa orang Melayu gunakan daun kelapa, daun pisang serta buluh untuk hasilkan ketupat dan lemang? Padahal hari ini sudah mudah, pakai je nasi impit untuk ganti ketupat. Lemang pula boleh dimasak guna bekas susu pekat dan air fryer sahaja.

Sebenarnya, penggunaan daun kelapa, daun pisang serta buluh dalam membuat ketupat dan lemang adalah bukti orang Melayu ini sangat genius. Cuba lihat kepada lemang, buluh digunakan kerana mampu menahan haba yang sangat panas bagi mengelakkan pulut hangus. Daun pisang yang bertindak sebagai lapisan dalam dapat membuatkan tekstur pulut sentiasa sempurna dan tidak melekat di buluh.

Sekarang tengok ketupat pula. Ketupat akan dianyam terlebih dahulu sebelum dimasukan beras dan hujungnya akan disimpulkan. Perasankan bentuk ketupat nampak macam tikar. Bentuk itu bukan kosong kerana ada fungsinya. Apabila sudah siap direbus, ketupat akan digantung bagi memudahkan lebihan air keluar. Jadi pembungkusan lemang dan ketupat renyah itu buktikan orang Melayu tidak buat sesuatu yang sia

Selain itu, ketupat dan lemang dibungkus sebegitu rupa adalah untuk memudahkan ia dibawa berjalan jauh. Ini kerana pembungkusan sedemikian dapat mengelakkan makanan cepat rosak ataupun dimasuki serangga. Ditambah lagi, nasi tidak akan mudah rosak kerana dibungkus secara berasingan seperti ketupat. Senang cerita ketupat dan lemang ni macam maggi zaman sekarang lah, pergi mana sahaja mudah untuk dimakan.

Disamping itu, pembungkusan ketupat dan lemang memang sangat menjimatkan kerana menggunakan bahan yang minimum. Dengar macam kelakar sebab harga lemang pun dah mahal lepas tu bahan memang banyak dan susah nak cari. Kita berpendapat sebegitu kerana memandang dari kaca mata zaman sekarang.

Cuba kita kembali semula kepada abad ke-17 hingga abad ke-20. Nak buat lemang? Mudah sahaja, cari lemang dekat hutang, ambil daun pisang belakang rumah dan buat santan sendiri. Nak bakar pula, guna sabut kelapa dan tunggu sahaja lemang sampai masak dengan sempurna. Tapi hari ini situasinya berbeza sebab santan pun kita yang kotak. Apatah lagi nak dapatkan buluh dan daun pisang, memang susah. Sebenarnya orang Melayu ni bijak dan berjimat sebab gunakan apa yang ada di sekeliling untuk hasilkan makanan.

Selain itu, penggunaan bahan-bahan organik seperti daun pisang dan daun kelapa menandakan orang Melayu memang sangat mesra alam. Kita tahu hari ini memang sudah wujud plastik yang organik tetapi penghasilannya memerlukan kos yang tinggi. Daun pisang dan daun kelapa pula boleh ditanam di belakang rumah. Nak hasilkan pun mudah sebab cuma perlu petik sahaja. Apabila sudah dibuang, kedua-dua daun ini sangat mudah terlerai dan kurang memberikan pencemaran kepada alam sekitar. Orang Melayu memang dah lama jaga alam sekitar kita je suka buang sampah terutamanya dekat highway masa balik kampung.

Terakhir sekali adalah penggunaan bahan organik mampu memberikan tambahan aroma semula jadi. Sebagai contoh, daun lerek digunakan bagi menggantikan daun pisang dalam pembuatan lemang membuatkan makanan itu lebih sedap. Aroma yang hadir melalui daun lerek mampu menaikkan selera kita semua.

Kesimpulannya, sudah terbukti bahawa orang Melayu memang sangat bijak melalui penghasilan ketupat dan lemang. Namun hari ini penghasilan makanan secara tradisional semakin kurang mendapat tempat atas dakwaan renyah dan sukar memperolehi bahan. Jika kita tidak sedaya-upaya mengekalkan warisan ini, maka hilanglah segala kegeniusan nenek moyang kita. Habislah raya nanti kita makan nasi impit yang dibungkus dengan plastik sahaja.

RUJUKAN:

Muhizam Mustafa, ect. (2012). Looking back the past: Revival of traditional food packaging. Conference: 2nd Regional Conference on Local Knowledge (KEARIFAN TEMPATAN). Dipetik daripada https://moam.info/looking-back-to-the-past-revival-of-_5b883845097c4702738b4638.html


Sejarah Penciptaan Kalendar Masihi: Sistem Rom, Julian Dan Gregorian

Dalam sejarah penciptaan kalendar Masihi, iaitu kalendar yang digunakan oleh majoriti umat Kristian seluruh dunia pada masa sekarang, sebenarnya telah melalui beberapa fasa perubahan iaitu ianya bermula dari kalendar sistem Rom, kalendar sistem Julian dan akhirnya kalendar sistem Gregorian. Perubahan yang berlaku ini disusun mengikut hitungan para ahli pada zaman itu sehingga akhirnya ada beberapa di antara hitungan itu menemui kegagalan dan secara tidak langsungnya menyebabkan manusia menghadapi kekacauan dalam mengira hari. Berikut adalah serba sedikit maklumat yang disediakan untuk pembaca.

• KALENDAR ROM.

1. Pada asalnya, kalendar Rom kuno mempunyai hanya 10 bulan sahaja setiap tahun dan pengiraan awal tahun bermula pada 1 haribulan Maius (Mac) dengan mengandungi sebanyak 304 hari sahaja dan tidak dihitung 61 hari (2 bulan) yang berlaku pada pertengahan musim sejuk. Dicatatkan kalendar Rom kuno diambil dari kalendar Greek. Romulus, pemerintah pertama empayar Rom yang memperkenalkan kalendar ini pada umum pada tahun 700 SM.

10 bulan dalam calendar Rom beserta nama adalah:

Bulan pertama: Martius, diambil daripada nama Dewa Perang, Mars (31 hari).

Bulan kedua: Aprilis, diambil dari perayaan Aperni, sebutan untuk cuaca yang nyaman di dalam musim bunga (30 hari).

Bulan ketiga: Maius, diambil daripada nama Dewa Maia ( 31 hari).

Bulan keempat: Junius, diambil daripada nama Dewi Langit, Juno (30 hari).

Nama bulan kelima sehingga bulan kesepuluh diambil daripada nama angka dalam Rom.

Bulan kelima: Quintilis (31 hari).

Bulan keenam: Sextilis (30 hari).

Bulan ketujuh: September (30 hari).

Bulan kelapan: October (31 hari).

Bulan kesembilan: November (30 hari).

Bulan kesepuluh: December (30 hari).

2. Pada tahun pemerintahan Numa Pompilius, kaisar kedua empayar Rom, baginda menambahkan bulan Januari dan Februari serta menambahkan 50 hari. Jadinya, jumlah hari dalam hitungan 12 bulan pada masa itu adalah 354 atau 355 hari.

a. Bulan Januaris (30 hari).

Nama Januarius yang diambil daripada nama dewa yang mempunyai dua wajah yang memandang ke hadapan dan ke belakang: memandang masa lalu dan masa hadapan.

b. Bulan Februarius (29 hari).

Nama ini diambil daripada nama upacara Februa atau Februus yang disambut oleh masyarakat sebelum ketibaan musim bunga. Dirayakan pada tanggal 15 haribulan Februarius.

Penambahan dua bulan ini menyebabkan makna dari bulan kelima sehingga ke bulan kesepuluh tidak mempunyai makna yang selari.

• KALENDAR JULIAN.

1. Kaisar Julius yang baru pulang dari Mesir menambahkan bilangan kalendar Rom kepada bilangan 356 hari pada tahun 46 SM.

Penambahan ini dibuat setelah Kaisar Julius disarankan oleh seorang ahli astronomi Mesir, Sosigenes pada tahun 47 SM, yang menyatakan tempoh lengkap bumi beredar mengelilingi matahari sebanyak 365 hari 6 jam.

Kaisar Julian menukarkan kalendar Rom kepada kalendar baharu yang disusun olehnya, iaitu:

a. Pada masa ini, hitungan tempoh lengkap bumi beredar mengelilingi bumi adalah 365 hari dan 6 jam dan bumi kelebihan tempoh menyamai selama 6 jam setiap tahun. Makanya Kaisar Julius menetapkan setiap empat tahun sekali diadakan penampungan selama satu hari ( 6 jam x 4 tahun hasil jumlahnya adalah 24 jam ). Penampungan ini dimasukkan ke dalam bulan kedua, Februarius. Bulan Februarius yang sebelum ini berjumlah 29 hari pada tahun biasa menjadi angka 30 hari pada tahun lompat.

b. Bulan kelima, iaitu Quintilis ditukar kepada nama Julio (Julai) untuk menghargai sumbangannya dalam penyusunan semula kalendar pada tahun 44 SM.

Kalendar yang disusun semula oleh Kaisar Julius ini dinamakan sebagai Kalendar Julian digunakan secara rasmi dalam pemerintahan empayar Rom dan gereja.

2. Kaisar Augustus, pemerintah empayar Rom yang seterusnya mengubah nama bulan Sextilis (bulan kelapan) menjadi bulan Augustus (Ogos) bertujuan untuk mengabdikan namanya. Baginda juga menambahkan satu hari dalam bulan Augustus yang sebelumnya berjumlah 30 hari menjadi 31 hari. 1 hari ini diambil dari bulan Februarus dan menyebabkan bulan ini pada asalnya berjumlah 29 hari menjadi 28 hari sahaja.

Jadinya kesemua susunan bulan dan nama yang diperbaharui:

Bulan pertama: Martius (31 hari).
Bulan kedua: Aprilis (30 hari).
Bulan ketiga: Maius (31 hari).
Bulan keempat: Junius (30 hari).
Bulan kelima: Julio (31 hari).
Bulan keenam: Augustus (31 hari).
Bulan ketujuh: September (30 hari).
Bulan kelapan: October (31 hari).
Bulan kesembilan: November (30 hari).
Bulan kesepuluh: December (30 hari).
Bulan kesebelas: Januarius (30 hari).
Bulan kedua belas: Februarius. (28 hari).

• KALENDAR GREGORIAN.

Tetapi hitungan kalendar yang disusun oleh Kaisar Julius ini akhirnya menemui kegagalan juga di penghujungnya kerana mereka salah menghitung ukuran tepat bumi beredar mengelilingi matahari. Keadaan ini menyebabkan setiap 1000 tahun, kalendar Julian terlebih tempoh 7 sehingga ke 8 hari dan secara tidak langsung menyebabkan Pope Gregious XII mengambil langkah darurat membuang 10 hari dalam bulan Oktober pada tahun 1582 M.

1. Musim bunga dijangka tiba seperti yang telah ditetapkan di dalam kalendar Julian menemui kegagalan. Tarikh yang sepatutnya berlaku musim bunga telah terhitung ke hadapan sebanyak 3 bulan.

Setelah diselidiki dan dikaji semula, ternyata kalendar Julian yang mengikut peredaran matahari selama 365 hari 6 jam adalah salah. Sebenarnya bumi beredar mengelilingi matahari adalah 365 hari 5 jam 56 minit. Kelebihan 4 minit yang berlaku sejak pelancaran penggunaan kalendar Julian telah menyebabkan angka 4 minit ini dihitung setiap tahun sehingga terkumpulnya jumlah tempoh 7 sehingga ke 8 hari ataupun lebih.

Maka dengan kesalahan terbesar yang berlaku ini, Pope Gregious XII mengumumkan suatu pengumuman yang bakal mengubah sejarah hitungan hari dan perubahan sistem kalendar, iaitu:

a. Pada bulan Oktober, dikurangkan jumlah 10 hari. Hari ini 4 Oktober 1582 M, dan esoknya terus dilompatkan ke 14 Oktober 1582 M.

b. Bulan Januari ditetapkan sebagai bulan pertama dalam penggunaan kalendar baharu, kalendar Gregorian.

Dengan ini, kalendar Georgorian yang dinaiktaraf dari kalendar sistem Julian ini diterima pakai di seluruh dunia sehingga ke hari ini.

– TAMAT –


Besar Mana Letusan Gunung Berapi Paling Dasyat Dalam Sejarah?

Sekitar 200 tahun lepas, dunia telah menyaksikan letusan gunung berapi paling dahsyat dalam sejarah. Mungkin ada yang kata letusan supervolcano Toba adalah paling besar dalam sejarah dunia tetapi peristiwa itu berlaku 75,000 tahun lampau. Manakala letusan Gunung Berapi Tambora berlaku ketika dunia sedang memasuki fasa moden dan banyak catatan dapat ditulis dari seluruh dunia.

Antaranya adalah kesan daripada letusan besar ini telah menyebabkan iklim dunia berubah dan meragut hampir 70,000 jiwa. Dikatanya juga 11,000 sehingga 12,000 jiwa mati serta merta serentak dengan letusan Gunung Tambora. Jadi kalau sampai boleh menyebabkan dunia hampir lintang-pukang pasti letusan Gunung Berapi Tambora ini begitu kuat.

Persoalannya sekuat mana letusan tersebut?

Letusan Gunung Berapi Tambora telah menghasilkan 175 km³ abu ke seluruh dunia. Nampak macam sikit tetapi sebenarnya nilai itu cukup besar. Sebagai perbandingan jika keseluruhan abu gunung berapi itu jatuh ke Singapura, nescaya negara tersebut. akan tenggelam di bawah kedalaman 805 kaki.

Jangan kata semua, dengan hanya 1cm abu melitupi kawasan sekitar Gunung Tambora sudah cukup memberikan kesan yang sangat buruk. Kalau abu itu bercampur dengan air hujan, pasti akan membuatkan bangunan-bangunan berpotensi untuk runtuh. Malah abu yang dilepaskan itu mencapai ketinggian 43 kilometer sehingga dapat tersebar keseluruh dunia dengan agak cepat melalui bantuan angin. Situasi ini menyebabkan negara Amerika Utara dan Eropah tidak mengalami musim panas dalam setahun sehingga memberikan kesan kepada pertanian.

Ditambah lagi dengan hanya 3 hari sahaja yang diperlukan oleh Gunung Tambora untuk memuntahkan lahar. Apabila sampai kepada kemuncak letusan, Gunung Tambora dapat memuntahkan lahar pada kelajuan 300 hingga 500 km/s. Nilai itu memang sangat laju dan kalau yang duduk berdekatan ketika itu, hanya mampu berserah sahaja agar mampu selamat.

Tapi setakat abu dan lahar sahajakah, bukan itu akan berikan kebaikan? Misalnya, ketebalan abu akan membuatkan suhu dunia turun sehingga negara yang berada di garisan khatulistiwa akan berasa nyaman. Malah tempat yang terkena lahar gunung berapi juga akan membuatkan tanah menjadi subur.

Ya memang betul tetapi bukan abu dan lahar sahaja yang dizahirkan ketika Gunung Tambora mengamuk. Terdapat beberapa bahan berbahaya lain yang turut dimuntahkan iaitu 60 teragram (tg) sulfur, 100 tg klorin dan 70 tg fluorin. Sebagai perbandingan, kita perlu sekitar 262,000 roket Saturn V untuk menghasilkan bahan berbahaya yang dilepaskan oleh Gunung Tambora. Nak lancar satu roket pun perlu dibuat dalam tempoh masa yang lama. Namun Gunung Tambora buat semua perkara tersebut dalam masa beberapa hari sahaja.

Nak lagi jelas tentang betapa kuatnya letusan Gunung Tambora, anda boleh mengambil contoh letupan bom atom di Nagasaki dan Hiroshima. Mungkin anda merasa dua letupan itu sudah cukup kuat dan mampu memberikan kesan buruk kepada Jepun. Walau bagaimanapun, letusan Gunung Tambora boleh diibaratkan seperti anda menjatuhkan 171,000 bom atom ke atas sesebuah kawasan.

Jadi anda boleh bayangkan sendiri betapa kuatnya letusan Gunung Tambora. Apa-apapun, Gunung Tambora masih lagi berpotensi untuk meletus kerana dalam keadaan aktif. Semoga bencana seperti ini tidak melanda kita sekali lagi. Jika ia ditakdirkan hadir, pasti akan membuat seluruh dunia dalam keadaan huru-hara.

RUJUKAN:

Klemetti, E. (2015, April 10). Tambora 1815: Just how big was the eruption? Wired.